ناڕەزایی بەرپرسانی عێراق لەبارەی ناپابەندی هەرێم بەرێككەوتنی نەوتی لەگەڵ بەغدا\n11/06/2019 577 جار خوێندراوه‌ته‌وه\nسالم توفەیلی ئەندامی لیژنەی ئابووری و وەبەرهێنان لە ئەنجوومەنی نوێنەرانی عێراق پابەندنەبوونی هەرێم بە رێكەوتننامەی نەوتی، كە لە لەچوارچێوەی یاسای بودجەی ساڵی ٢٠١٩ دا هاتووە بە "گاڵەتەجاڕی" وەسف دەكات .\nتوفەیلی لەلێدوانێكیدا بۆ پێگەی " بەغداد ئەلیەوم" دەڵێت: بەپێی ماددەی ١٠ لە یاسای بودجەی ساڵی ٢٠١٩ و ئەو رێكەوتنە نەوتییەی لەنێوان حكوومەتی بەغدا و هەرێم كراوە ، هەرێمی كوردستان پابەندە بەوەی ملكەچی پابەندێتییە یاسییەكانی بێت بە رادەستكردنی ئەو یرە نەوتەی لە بودجەدا ئاماژەی بۆ كراوە.\nئەو دەشڵێت "حكوومەتی فیدڕاڵی و بەتایبەتیش وەزەری نەوت داواكراوە بەوەی هەڵوێستیان هەبێت بەرانبەر بەو جۆرە ئیشكالیات و زیادەڕەوییە ترسناكەی لەلایەن هەرێمە ئەنجام دەرێت و زیان بە پرۆسەی سیاسی دەگەیەنێت ".\nئەندامەكەی لیژنەی ئابووری و وەبەرهێنان هەروەها دەڵێت: كاتێكی دیاریكراو هەیە و دراوەتە حكومەتی ناوەندی بۆئەوەی ڕێوشوێنی پێویست بگرێتەبەر بۆ جێبەجێكردنی ڕێكەوتننامەی نەوتی لەگەڵ هەرێم ، ئەگەر نا دوای ئەوە ئەنجوومەنی نوێنەران سنوورێك بۆ ئەو گاڵتەجاڕییە دادەنێت .\nسەرەتای مانگی حوزەیران عادل عەبدول مەهدی سەرۆك وەزیری عێراق رایگەیاند، كە حكومەتی هەرێمی كوردستان تەنانەت یەك بەرمیل نەوتیشی رادەستی بەغدا نەكردووە وەك ئەوەی لەیاسای بودجەدا هاتووە .\nلەلایەكی ترەوە سەرچاوەیەكی كوردی باسی لەوە كردووە كە لەم چەند رۆژەی داهاتوودا شاندێكی باڵا لە هەرێمەوە دەگاتە بەغدا بۆ وتووێژ كردن لەگەڵ بەرپرسانی بەغدا لەسەر دۆسییە هەڵواسراوەكانی نێوان هەردوولا بەتایبەت بابەتی دۆسیەی نەوت .


وەک خوێنەرێکی ئەم کتێبە ، قادر ئەلیاسی – Peshmergekan\nوەک خوێنەرێکی ئەم کتێبە ، قادر ئەلیاسی\nPublished 11 August, 2013\nلەو کتێبانەی لەو ماوەیەدا خوێندوومەتەوە، رۆمانی “بابەلاق درێژ”بوو کە مام ئەنوەر سوڵتانپەنا لە زمانی فارسییەوە وەریگێڕاوەتە سەر زمانی کوردی.\nئەم رۆمانە بە پێنووسی خاتوو جین وێبستێرە(١٩١٦ـ ١٨٧٦) کە نووسەرێکی ئامریکاییە\nکتێبەکە، رۆمانێکی بە قەوارە بچووک بەڵام بە ناوەرۆک سەنگین، شیرین و هەست بزوێنە. بۆ من کە دەستم بە خوێندنەوەی کرد، ئەوەندە سەرنجڕاکێش بوو، حەزم دەکرد هیچ کارێکیتر نەکەم تا بە تەواویی دەیخوێنمەوە.\nوەک نرخاندنێکی سەرپێی، دەتوانم بێژم: ئەوەندە ناوەرۆکی کتێبەکە بۆ من سەرنجڕاکێش بوو، چەند ئەوەندەش زمانی وەرگێڕانەکە لە لام شیرین بوو. بۆیە حەزم کرد، وەک کتێب خوێنێک را و بۆچوونی خۆم لە سەر زمانی نووسینی وەرگێڕانی وەرگێڕ “مام ئەنوەر”، دەربڕم:\nمام ئەنوەر خەڵکی سەرشیوی سەقزە. ئەو ناوچەیە بە چەند زاراوە و بن زاراوە دەورە دراوە یان باشترە بڵێم خەمڵێندراوە. لە گەڵ زاراوەکانی ئەردەڵانی، هەورامی، کوردی خوار یان کرماشانی، موکریانی و بابانی (سلێمانی و بانە) هاوتخووبە.\nئەگەرچی مام ئەنوەری وەرگێڕ، وەک ناوچەی لە دایک بوونی لە کرمانجی سەروو نەختێک تەرەیە، بەڵام بە هۆی بەشداری لە شۆڕشی رۆژهەڵاتی کوردستان و ژیانی پێشمەرگایەتی و دواتر گیرسانەوە لە دەرەوەی وڵات(ئورووپا)، لە گەڵ ئاخێورانی ئەو زاراوەیەش سووکە تێکەڵاوی و گرێدانەوەیەکی پەیدا کردووە. بۆیە لە وەرگێڕانەکەی “بابەلاق درێژ”دا، ئەنوەرخان توانیویەتی رەنگاڵەیەکی هەمە چەشنە لەو زاراوە و بن زاراوانە لە سەر یەک کۆکاتەوە و زمانی نووسینەکەی پێ شیرین و رەوان کا. بە واتایەکی دیکە، وەرگێڕ بە زمانێکی پاراو و بە دەسەڵاتێکی رێگەپێدراو( بە پێی شارەزایی لە زاراوەکاندا)، لەوپەڕی رەوانبێژیدا پێنووسی خستۆتە گەڕ و بابەلاق درێژ کە بەرهەمی ساڵی ١٩١٢ی جین وێبستێرە، ئەوەندە جوان و سادە و ساکار هێناوەتە سەر زمانی کوردی، ئەگەر ناوگەلی وەک جودی ئابووت و … نەبایە، وامدەزانی هەر لە بنەڕەتدا بە کوردی نووسراوە.\nسووکە سەرنجێک ئەگەر هەمبێ، لە هێنانی هەندێ دەستەوشەیە کە ئەویش لە ناوچەیەکەوە بۆ ناوچەیەکی دیکەی کوردستان دەگۆڕدرێ. بۆ وێنە، مام ئەنوەر پرمەی پێکەنینی بەکار هێناوە بەڵام لای ئێمە پرمە لە گەڵ گریان دێ. بۆ وێنە: فڵانی بە بیستنی ئەو هەواڵەناخۆشە، لە پرمەی گریانی دا. لە ناوچەی زەهاو و گەرمیان، بۆ دەنگی بەرز تریقەی پێکەنین و بۆ دەنگی نزم حیلکەحێلک یان فیق و هوڕی پێکەنین، بە کار دەبرێ. ئەمەش وەک ئاماژەم پێکرد، وشەگەلێکی ناوچەیین و دەکرێ لە شوێنێکەوە بۆ شوێنێکیتر واتایان بگۆڕدرێ. ناشکوریش نەبێ، هێشتا زمانێکی یەکگرتوومان نییە تا ئەو جیاوازییانە کەم ببنەوە. بۆیە ئەم سەرنجە وەک هەڵسەنگاندنێکی سەرکەوتوو چاولێدەکەم و بە بەرزەوە وەرگێڕانەکە دەنرخێنم.\nلە کۆتایی ئەم چەند دێڕەدا، وەک خوێنەرێکی رۆمانی “بابەلاق درێژ” دەست خۆشی لە مام ئەنوەر دەکەم و هیوادارم تەمەن درێژ و بەردەوام بێ لە نووسین و وەرگێراندا. داوا لە ئێوەی هێژای خوێنەری ئەم دێڕانەش دەکەم، ئەو کتێبە بە کوردی بخوێننەوە، ئەوسا دڵنیام لە گەڵ من سەبارەت بەو وەرگێڕانە هاوڕا دەبن.


ئەو شەش خۆراكەی بۆ تەندروستی چاو باشن\n:: PM:09:01:23/11/2021 \nچاوەكان تاكە دەروازەی بینین مرۆڤن بۆ دنیای دەرەوە، ئەوكات بەهایان دەزانرێ كە تووشی كێشە دەبن، بە چوونە ناو تەمەن یان بەهۆكاری تری وەك زۆر مانەوە لەسەر شاشەی كۆمپیتەر و مۆبایل زیانیان پێ دەكات، بۆیە پێویستە پارێزگاری لە تەندروستی چاو بكرێت و پشكنینی بەردەوامیان بۆ ئەنجام بدرێت.\nیەكێك لە هۆكارەكانی پاراستنی چاو، سیستمی تەندروستی خۆراكە، یان ئەو سیستمەی بە خۆراكە بەسوودەكان بۆ چاو و بینین دەوڵەمەندن، رۆژنامەی "ئێكسپرێس"ی بەرتانی باسی شەش خۆراكی بەسوود بۆ تەندروستی چاو دەكات، كە وا باشترە بیانخەیتە ناو سیستمی خۆراكی رۆژانەتەوە.\nكەمی ئەو ڤیتامین ئەی شەوكوێری دروست دەكات\nماسی، بەهۆی ئەوەی بە ترشی چەوری ئۆمێگا3ەوە دەوڵەمەندە، پارێزگاری لە تۆرینەی چاو دەكات و بینین باشتر دەكات، رێگریش لە گلوكۆما دەكات، دەكرێت ئەو مادەیە وەك تەواوكاری خۆراك وەر بگیرێت، هێلكە، زەردێنەی هیڵكە بە ڤیتامین ئەی و لووتین و زیاكسانسین و زنك دەوڵەمەندە، ڤیتامین ئەی كۆرینییە دەپارێزێ و زنكیش بینینی شەوانە باشتر دەكات.\nگێزەر، بەهۆی بوونی رێژەیەكی زۆری ڤیتامین ئەی و بێتا كارۆتین، هەردووكیان بۆ تەندروستی چاو باشن، پێویستە گێزەر بخورێت، هاوكات كەمی ئەو ڤیتامینە شەوكوێری دروست دەكات، بادەم، رێژەیەكی زۆری ڤیتامین ئی تیادایە كە بینین باشتر دەكات و مەترسی تووشبوون بە لێڵبوونی هاوێنەی چاو كەم دەكاتەوە.\nكەلەرم، رێژەیەكی زۆر دژەئۆكسێنەری تیادایە لەوانە لوتین و زیاكسانسین، كە مەترسی نەخۆشییەكانی چاو كەم دەكەنەوە، پرتەقال، بە ڤیتامین سی دەوڵەمەندە و ئەویش سوودی بۆ تەندروستی چاوە هەیە.


پشتیوانی و بەرگری موسوڵمانانی جیهان لە خەڵکی فەلستین پێویستییەکی بنەڕەتییە - Mehr News Agency\nAP ١٤٠٠ گوڵان ٥ ١٦:٥٧\nNews Code 37002\nپشتیوانی و بەرگری موسوڵمانانی جیهان لە خەڵکی فەلستین پێویستییەکی بنەڕەتییە\nسکرتێری گشتیی کۆنفڕانسی نێونەتەوەیی پشتیوانی لە فەلستین وتی: پشتیوانی و بەرگری موسوڵمانانی جیهان لە خەڵکی فەلستین پێویستییەکی بنەڕەتییە.\nبە پێی هەواڵی مێهر، ئەمیر عەبدۆڵاهیان سکرتێری گشتیی کۆنفڕانسی نێونەتەوەیی پشتیوانی لە فەلستین وتی: ئەم ڕۆژانە هەموو جیهان بینەری بزووتنەوەی نوێی پیاوان، ژنان و لاوانی قودس بۆ بەرەنگاربوونەوە لە گەڵ ڕژیمی زایۆنی، ئایینەکان و بایەخە مرۆییەکانن.\nئەو وتیشی: بێگومان گەشە و درێژەی ئینتفازەی ڕەمەزان لە هەموو وڵاتانی فەلستین ڕاستییەکی حاشاهەڵنەگرە. حیماسەی ئەم ڕۆژانەی قودس مزگێنیدەری هەستانەوەی بەربڵاوی خەڵکی فەلستین و بەرخۆدان دژی داگیرکەرانی ڕژیمی زایۆنی و ئازادی قودس و خاکی مێژوویی فەلستینە.\nناوبراو لە کۆتاییشدا وێڕای داکۆکی لە سەر پشتیوانی و یارمەتی کۆماری ئیسلامی ئێران لە فەلستین، وتیشی: ئێمە توندوتیژی سەربازانی زایۆنی و شارۆچکەنشیکە داگیرکەرەکان دژی خەڵکی فەلستین بە توندی ئیدانە دەکەین.


توانیومە زیاتر لە 20 ئافرەت بكەمە خاوەن كار | دەزگاى زارى کرمانجى\nمحەمەد ئامۆكەیی= هەورامان: بەدرێژایی مێژوو ئافرەتی كورد شان بەشانی پیاو كاری كردووە، چەند ساڵێك دەبێت ئافرەت گەلێك هەن بونەتە خاوەن كاری تایبەت بەخۆیان، روناك فەرەج، نموونەی یەكێك لەو ئافرەتانەیە كە لە ناحیەی بیارەی هەورامان كەبابخانەی داناوە و لەگەڵ خۆشی چەند كەسی تری كردۆتە خاوەن كار، لە دیمانەیەكی زاری كرمانجی، روناك لاپەرەی ژیانی خۆی هەڵدەداتەوە هانی ئافرەتانیش دەدات زیاتر پشت بەخۆیان ببسەتن و دەڵێت"لە دایكبووی هەورامان ناحیەی بیارەم و تەمەنم 50 ساڵە پێشمەرگەی دێرینم و بەر لە 36ساڵ ژیانی هاوسەریم پێكهێناوە لەگەڵ پیاوێكی رۆشنبیر، لە شاخەكانی هەورامان قەرداغ و دەشتی شارەزورو پێشمەرگەبووم لەگەڵ هاوسەرم لەساڵی 1988 چوومەتە دیوی ئێران تا ساڵی 1991 دوای ڕزگاركردنی كوردستان گەڕاومەتەوە كوردستان, ژنێكی چالاكبووم لە بواری ژنان و گۆڕینی بیری سەقەتی گۆمەڵگەو ژنێكی وڵات پارێز و ژینگە پارێز و سروشت دۆست و مرۆڤ دۆستم و ئامانجم ئاوەدانی كوردستان بووە."\nگووتیشی" دوای گەڕانەوم لە سوید بۆ كوردستان ساڵی 2010 لە گوندی خەرپانی نیشتەجێبووین دوو پڕۆژەی بەرهەمهێنەرمان دروستكردووە و یەكەم پڕۆژەی گاوداری بوو بۆمانگای شیر و دابەستە دواتر كەبابخانەیێكم داناو بوومە یەكەم ژنی كەبابچی شۆڕشێكی گەورەی ژنانە لە 2012 دەستبەكاربووم كەبابخانەكەم كردە رێستۆرانت و لەبەر ئەوەی ناوچەكەمان شوێنێكی گەشتیاری و بەناوبانگە و لە هەموو شوێنەكان خەڵك سەردانم دەكەن، لە وڵاتە ئەوروپیەكانەوە وەفدیان هاتون ئەرشیفێكی دەوڵەمەندی وێنەو ڤیدیۆم هەیە."\nئەوەشی گووت" دۆخی دارایی خەڵك لەوپەڕی خراپی دایە توانیوومە لەو دۆخە هەلی كار بۆ چەندین گەنح بڕەخسێنم و جگە لەمەش ماڵ و منداڵم بەخێو دەكەم و چەندین خێزان سوودیان لە كارەكەم بینیوە، گلەیی زۆرم لەحكوومەتی هەرێم هەیە لەبەر ئەوەی حكوومەتی كوردی خەم ساردە لە ئاست پڕۆژەكانم تاكوو ئێستا پارچەیەك زەویان نەداومەتێ لەبەر ئەوەی زۆربەی ژیانم لە پێشمەرگایەتی بردۆتە سەر."\nروناك ئاماژەی بەوەشكرد كە خاوەنی چەندین دیاری رێزلێنانە و زیاتر گووتی" چەندین جار دیاری رێزلێنام پێ بەخشراوە ساڵی 2017 لە كۆی دووسەد ژنی خاوەن پڕۆژە لە پەرلەمانی عێراق، پڕۆژەكەی من بووە یەكەمی كوردستان و شەشەمی عێراق، ئەوەش وایكرد خەڵات بكرێم لە لایەن جێگری پەرلەمانی عێراق، دواتر چەندین خەڵاتم وەرگرتوە و دەیەها چاوپێكەوتنی تەلەفزیۆن و رۆژنامە و گۆڤارەكانم هەیە."\nروناك هەورامی، ئەوەشی خستەڕوو خاوەن دوومنداڵم لە ساڵی 2015 هاوسەرم كۆچی دوای كردووە و تا ئێستا بێ پشت و پەنا كار دەكەم، ماڵ و منداڵم بەخێو دەكەم ئێستاش بەشێكی ترم داناوە لە بیارە بۆ كۆمەڵێ خۆشەویستی خۆم زوو زوو سەردانیان دەكەم، بەڵام ئەمساڵ كۆرۆنا پشتی شكاندوین بازاڕمان لاواز بووە و میوانە دوورەكان ناتوان بێن سەردانمان بكەن, گۆشتەكانمان خۆماڵین خواردنەكانمان فرێشە دۆی خۆماڵی هەیە كارمەندەكانمان زۆرینەیان ژنە و رۆژانی هەینی و پشوەكان بە 20 كارمەند فریا ناكەوین ئەبێت بۆ چەند كاتژمێرێك نۆڕە بگرن، پەیامێكم بۆ ئافرەتانیش هەیە و دەمەوێت ئەوانیش متمانەیان بەخۆبێت هەوڵ بدەن خۆیان ببنە خاوەن كاری خۆیان چاویان لەدەستی كەس نەبێت“.


:: PM:03:10:01/03/2021 \nهه‌ڕه‌شه‌كردن به بڵاوكردنه‌وه‌ی وێنه له كچان و ژنانی گه‌رمیان ته‌شه‌نه ده‌كات، له ماوه‌ی ڕابردوویشدا چه‌ندان دۆسیه‌ی له‌و جۆره له پۆلیسی سنووره‌كه لێكۆڵینه‌وه‌ی تێدا كراوه.\nیه‌كێك له مه‌ترسییه‌كانی سه‌ر كچان له سنووری گه‌رمیان ئێسته تۆڕه كۆمه‌ڵایه‌تییه‌كانه، ترسیان له بڵاوكردنه‌وه‌ی وێنه و دانانی فه‌یسبووك به‌ناوی ئه‌وانه‌وه هه‌یه.\nهه‌ژار شه‌ماڵ به‌رپرسی رێكخراوی لاڤه بۆ خێزانه له یه‌كترازاوه‌كان، بۆ "وشه" ئاشكرای كرد، ئاگه‌دار كراینه‌وه كه به‌شێك له كچان له رێی تۆڕه كۆمه‌ڵایه‌تییه‌كانه‌وه، مه‌ترسی كه‌وتووه‌ته سه‌ر ژیانیان و هه‌ڕه‌شه‌یان لێ ده‌كرێ.\nكچ هه‌بووه له كاتی نزیكبوونه‌وه‌ی له گواستنه‌وه‌ی هاوسه‌رگیری هه‌ره‌شه‌ی لێ كراوه\nروونیشی كرده‌وه كه كچ هه‌بووه له كاتی نزیكبوونه‌وه‌ی له گواستنه‌وه‌ی هاوسه‌رگیری، به‌هۆی ئه‌و هه‌ڕه‌شانه له تۆڕه كۆمه‌ڵایه‌تییه‌كانه‌وه لێی كراوه، جیا بووه‌ته‌وه و كێشه‌كه‌ی بردووه‌ته دادگا.\nروونیشی كرده‌وه كه تا ئێسته ژماره‌یه‌ك كه‌س به‌هۆی ئه‌و كارانه‌وه له سنووری گه‌رمیان گیراون.\nلای خۆیه‌وه كارزان عوسمان توێژه‌ری كۆمه‌لاَیه‌تی، بۆ "وشه" ئاماژه‌ی دا، میدیا رۆڵی خۆی نابینێ له هۆشیاركردنه‌وه‌ی كۆمه‌ڵگه و مه‌ترسییه‌كانی ته‌كنه‌لۆجیا كه به‌هۆیانه‌وه ڕۆژانه چه‌ندان كه‌س ده‌بنه قوربانی.\nئاماژه‌ی بۆ ئه‌وه‌یش كرد كه به‌شێك له‌و كێشانه‌ی هه‌یه پێوه‌ندییان به نه‌بوونی هۆشیاری هه‌یه.\nبه‌پێی ئاماره‌كانی پۆلیسی گه‌رمیان له ماوه‌ی ساڵی ڕابردوو تا ئێسته، زیاتر له 20 كه‌یسی هه‌ڕه‌شه له تۆڕه كۆمه‌ڵایه‌تییه‌كانه‌وه تۆمار كراون. موقه‌ده‌م عه‌لی جه‌مال گوته‌بێژی پۆلیسی گه‌میان، بۆ "وشه"ئاشكرای كرد، ژماره‌یه‌ك زۆر له‌و دۆسیانه لێكۆڵینه‌وه‌یان تێدا ده‌كرێ.


پاش سه‌ده‌یه‌ك له سایكس _ بیكۆ ... بورهان شێخ ڕه‌ئوف\nسه‌د ساڵ پێش ئێستا ڕێكه‌وتننامه‌ی سایكس _ بیكۆ له نێوان هه‌ردوو ده‌وڵه‌تی شانشینی یه‌كگرتوو (به‌ریتانیا) و فه‌ره‌نساو به پشتیوانی ڕووسیای قه‌یسه‌ری هاته واژۆكردن له نێوان هه‌ردوو دیبلۆماتكار فرانسۆ جۆرج بیكۆ ی فه‌ره‌نسی و مارك سایكسی به‌ریتانی كه‌هه‌رله مانگی تشرینی یه‌كه‌می 1915 ه‌وه تاوه‌كو مایسی 1916 ی خایاند كه پێویسته بووترێت كه هه‌موو ئه‌و وتوێژو لێك تێگه‌یشتنانه به شێوه‌یه‌كی زۆر نهێنی دوور له چاوی ڕاگه‌یاندنه‌كان به‌ڕێوه ده‌چوو به پشتگیری ڕووسیای قه‌یسه‌ری بۆ دابه‌شكردنی ئه‌و خاكانه‌ی كه له خۆرئاوای ئاسیا له ژێر حوكمڕانی ئیمپراتۆریه‌تی عوسمانیدا بوون واته ئه‌و ناوچه‌یه ی ناسراوه به هیلالی خه‌سیب.\nئیتر له‌ناكاو كه شۆڕشی ئوكتۆبه‌ر له ساڵی 1917 له ڕووسیا سه‌ركه‌وت و بوولشه‌ویكه‌كان به سه‌رۆكایه‌تی فلادیمیر لینین ده‌سه‌ڵاتی ئه‌و وڵاته‌یان گرته ده‌ست هه‌موو به‌ڵگه‌نامه‌كان ئاشكرا بوون و بووه مایه‌ی ناڕه‌زایی و بێزاری گه‌لانی ناوچه‌كه كه به ده‌ر له خواست و ئاره‌زووی خۆیان چاره‌نووسیان دیاری بكرێت.\nبه‌ڵی هه‌موو ئه‌و ڕێكه‌وتن و پێشنیارو نه‌خشه كێشانانه له كاتێكدا ده‌كرا كه هێشتا ده‌وڵه‌تی عوسمانی حوكمڕان بوو قه‌ڵه‌مڕه‌وه‌كه‌ی ناوچه‌یه‌كی هێجگار پان و به‌رین بوو كه گاڵته‌ی پێنه‌ده‌كرا به‌ڵام ئه‌مان واته ئنگلیزو فه‌ره‌نسیه‌كان گه‌یشتبوونه ئه‌و بڕوایه‌ی كه ده‌وڵه‌تی عوسمانی كه ئه‌وكات پێیان ده‌گووت پیاوه نه‌خۆشه‌كه ته‌واو بووه‌و له گیانه‌ڵادایه پێویسته میراته‌كه‌ی دابه‌شبكرێت.\nبه‌ڵی ڕێكه‌وتنامه‌و لێك تێگه‌یشتنه‌كانیان بۆ ئه‌وه بوو كه ده‌ستكه‌وته‌كانی ئه‌و جه‌نگه جه‌نگی جیهانی یه‌كه‌م له نێوان خۆیاندا به‌ش بكه‌ن و ناوچه‌كه دووربخه‌نه‌وه له‌ئه‌گه‌ری هه‌ر شه‌ڕو پێكادانێكی خوێناوی تر به‌ڕای ئه‌وان.\nئه‌گه‌رچی ئه‌م ڕێكه‌وتننامه وه‌كو هه‌نگاوێكی سه‌ره‌تایی بوو بۆ دابه‌ش كردنی ناوچه‌كه به‌ڵام دواتر ناكۆكی و ململانی ی زیاتر سه‌ری هه‌ڵدا له نێوان ئه‌و دوو وڵاته‌دا و نه‌خشه‌كان گۆڕانكاریان به‌سه‌رهات و شێوه‌ی تری وه‌رگرت.\nهه‌رله و سه‌روه‌خته‌دا كه ڕه‌نگ ڕێژی تازه بۆ ناوچه‌ی ڕۆژهه‌ڵاتی ناوین ده‌كرا په‌یمانی وه‌زیری ده‌ره‌وه‌ی به‌ریتانیای مه‌زن (ئارسۆر جیمس بیلفۆر) كه دواتر به به‌ڵێنی بیلفۆر ناسرا له نۆڤه‌مبه‌ری 1917 ڕاگه‌یه‌نرا كه به‌ڵێنی به ڕه‌وه‌ندی جووله‌كه دا له وڵاته‌كه‌یدا كه نیشتمانێكی نه‌ته‌وه‌یی یان له‌سه‌ر خاكی فه‌له‌ستین بۆ دروست بكات هه‌روه‌ها نامه گۆرینه‌وه‌كانی نێوان شه‌ریف علی كوڕی حسین له حیجاز و هنری میكماهون ی كۆمیسیاری سامی به‌ریتانیا له میسر كه باسی له دامه‌زراندنی ده‌وڵه‌تێكی سه‌ربه‌خۆی بۆ عه‌ره‌ب ده‌كرد هه‌موو ئه‌مانه له پشت ده‌رگا كانه‌وه باسی لێوه‌ده‌كرا وه‌كو جۆره به‌ڵێن و ڕێخۆشكردنێك بوو بۆ مه‌رام وبه‌رژه‌وه‌ندیه‌كانی ئه‌و دوو وڵاته.\nهه‌روه‌كو پێشتریش ئاماژه‌م پێدا ئه‌م ڕێكه‌وتنامه به نهێنیه‌كی زۆره‌وه نه‌خشه‌ی بۆ ده‌كێشرا تا دواتر دوای سه‌ركه‌وتنی شۆڕشی ئۆكتۆبه‌ر له ڕووسیا ساڵی 1917 لیۆن ترۆتسكی كۆمیسیاری سیاسه‌تی ده‌ره‌وه‌ی ئه‌و وڵاته په‌رده‌ی له‌سه‌ر هه‌ڵماڵی ئه‌مه چ نه‌خشه‌و پلانێكی ئیمپریالیستانه‌یه و خزمه‌ت به گه‌لانی ناوچه‌كه ناكات هێنده‌ی پارێزگاری له به‌رژه‌وه‌ندییه كانی ئه‌و وڵاته زلهێزانه ده‌كات و پیلانێكی گه‌وره و سامناكه بۆ گه‌لانی ناوچه‌كه به گشتی و كورد به تایبه‌تی كه زه‌ره‌مه‌ندی یه‌كه‌م و كۆتایی ڕێكه‌وتننامه‌كه بوو كه‌تائێسته‌شی پێوه بێت باجی ئه‌و ڕێكه‌وتننامه شوومه ده‌دات.\nبه‌ڵی كورد زه‌ره‌رمه‌ندی گه‌وره‌و یه‌كه‌می و كۆتایی ڕێكه‌وتننامه‌ی سایكس _ بیكۆ بوو ئه‌گه‌رچی گۆڕین و ده‌ستكاریكردنی سنووری وڵاتان هێنده كارێكی ساناو خۆشده‌ست نیه وا به كۆبوونه‌وه و بڕیارێك بخرێته بواری جێبه‌جێكردنه‌وه ئه‌گه‌ر چی هه‌شت مانگ كۆبوونه‌وه‌و پلان و ڕا گۆڕینه‌وه له نێوان ئه‌و دوو دیبلۆماتكاره‌ی ئه‌و دوو وڵاته‌دا ئنجا گه‌یشتنه ڕێكه‌وتنه‌كه‌و دواتر ڕێكه‌وتنامه‌ی سیڤه‌رله ساڵی 1920 واژۆ كرا كه دان به‌وه‌دا ده‌نێت ده‌وڵه‌تێكی نه‌ته‌وه‌یی بۆ كورد دابمه‌زرێت له ڕۆژهه‌ڵاتی ئه‌نازۆڵ كه زۆرینه دانیشتوانه‌كه‌ی كوردن به‌ڵام مه‌خابن ئه‌میش جێبه‌جی نه‌كرا به هۆی سه‌رهه‌ڵدانی بزوتنه‌وه‌ی نه‌ته‌وه‌یی تورك به سه‌ركردایه‌تی مسته‌فا كه‌مال ئه‌تاتورك.\nڕێكه‌وتننامه‌ی لۆزان جێگه‌ی گرته‌وه له ساڵی 1923 كه دان به ده‌وڵه‌تی تازه‌ی توركیادا ده‌نێت له ڕووی یاساییه‌وه ده‌وڵه‌تی عوسمانی ئیتر ناوی نامێنێت و هیچ باسێك له كوردو مافه‌كانیان ناكات و لێره‌وه ئیتر كورد وه‌كو گه‌لێكی گه‌وره‌ی دابه‌شكراوو پشتگوی خراو هه‌ست به‌و زوڵمه مێژووییه مه‌زنه ده‌كات كه لێیكراوه‌وله‌وساوه تا ئێسته كورد له هه‌ر چوار وڵاتی عێراق و توركیاو سوریا و ئێران هه‌رچه‌نده كوردستانی ڕۆژهه‌ڵات له شه‌ڕی چاڵدێرانه‌وه‌ساڵی 1517 به‌ر ده‌وڵه‌تی سه‌فه‌وی كه‌وت له شۆڕش و به‌رخۆداندایه بۆ پارێزگاری له بوون و مانه‌وه‌و به دیهێنانی مافه ڕه‌واكانی كه له سه‌د ساڵی ڕابردوودا مێژووی ناوچه‌كه گه‌واهی جینۆسایدو مه‌رگه‌ساته‌كانی كورد ده‌ده‌ن كه ئێستا ناكرێت له وتارێكی ئاوادا هه‌مووی باسبكه‌م.\nله كۆتاییدا ده‌ڵێم پێش سه‌د ساڵ دیبلۆماتكاره ڕۆژئاواییه كان زۆر بی ویژدانانه‌و كه‌لله‌ڕه‌قانه به بی ویستی گه‌لانی ناوچه‌كه ئه‌و نه‌خشه‌یان داڕشت و له‌سه‌ر خاكی واقیع جێبه‌جی یان كرد ئایا ئێستا له پاش سه‌د ساڵ كه بارودۆخی ناوچه‌كه‌و جیهان زۆر گۆرانكاری گه‌وره‌و جه‌وهه‌ری به سه‌ردا هاتووه ئایا هه‌وڵناده‌ن ئه‌و زوڵمه ڕاست بكه‌نه‌وه؟\nئه‌گه‌ر جاران كه به‌ریتانیاو فه‌ره‌نسا هێزی زل و ده‌ستڕۆیشتووبوون له ئاستی جیهاندا ئه‌وا ئێستا ئه‌مریكاو ڕێكخراوی نه‌ته‌وه یه‌كگرتووه‌كان و ئه‌نجوومه‌نی ئاسایشی نێو ده‌وڵه‌تی زۆر ناوه‌ندی بڕیار و هێزی تازه پێگه‌یشتووی تر هه‌ن هه‌ر له چین و یابانان و ئه‌ڵمانیاو ڕووسیاو هێزی ئیقلیمی تر كه پارسه‌نگی هێزو هاوسه‌نگی به‌رژه‌وه‌ندییه‌كان ده‌پارێزن.\nبه‌ڵی له‌و كاته‌وه‌ی كه تیرۆریسته‌كانی ده‌وڵه‌تی ئیسلامی داعش خاڵی چاودێریه سنووریه‌كانی نێوان عێراق و سوریایان ته‌قانده‌وه‌و پێش دووساڵ و ڕایانگه‌یاند كه ڕێكه‌وتننامه‌ی سایكس _ بیكۆ هه‌ڵوه‌شایه‌وه هه‌رچه‌نده ئه‌و سنوورانه دواتر و له كۆتایی بیسته‌كاندا به ڕێكه‌وتنه‌كانی ئینتدابی فه‌ره‌نسی وبه‌ریتانی دیاریكرابوون.\nئێستا ئه‌وه‌ی له عێراق ده‌گوزه‌رێت هیچ ماناو مه‌دلوولێكی ده‌وڵه‌تێكی یه‌كگرتووی نه‌ماوه‌و شیعه له باشوورو كورد له باكوورو سونه‌ش له ناوچه‌كانی خۆیان كه هه‌ندێكی له ژێر ده‌ستی داعشدایه له ژیانێكی كووله‌مه‌رگی پڕ قه‌یران و ئاڵۆزی دان.\nسوریاش له ساڵی 2011 ه‌وه له شه‌ڕو پێكدانێكی خوێناویدایه كه‌نیوه‌ی دانیشتووانی ئه‌و وڵاته ئاواره‌ی وڵاتانن.\nتوركیاش له باكووری كوردستان شه‌ڕو پێكادانی خوێناوی له ئارادایه له دوای شكست هێنانی پرۆسه‌ی ئاشتی بۆ چاره‌سه‌ركردنی كێشه‌ی كورد و پێشبینی ئاڵۆزی زیاتری لێده‌كرێت.\nله ئاوا بارودۆخێكدا كه ناوچه‌كه به گشتی و ئه‌و ناوچانه‌ی به‌و ڕێكه‌وتننامه دابه‌ش كراون خوێنی لی ده‌چۆڕێت ئایا كۆمه‌ڵگای نێو ده‌ڵه‌تی تا ئێستاشی پێوه‌بێت كه پێداگیری له‌سه‌ر مانه‌وه‌ی هه‌مان سنوور ده‌كه‌نه‌وه كه‌ی به بڕیاره‌كانیاندا ده‌چنه‌وه‌و و دوای سه‌د ساڵ ماڵوێرانی و شه‌ڕو به فیڕۆدانی سامان و داهاتی ناوچه‌كه؟؟؟؟!!!!!\nئه‌و خاڵه‌ی زۆر گرنگه به‌لامه‌وه كۆتایی وتاره‌كه‌می پێبهێنم سه‌رنجێكه كه چۆن سه‌ره‌تای دامه‌زراندن و ڕه‌نگڕێژی ئه‌م سنوورانه كاتێكی زۆری ویست هه‌ر له ساڵی 1916 ه‌وه و دواتر تا ڕێكه‌وتننامه‌ی لۆزان له 1923 درێژه‌ی كێشا و ئاواش هه‌ڵوه‌شانه‌وه‌ی ئه‌م سنوورانه كاتی زیاتر و بگره ئاڵۆزی زیاترو قه‌یرانی گه‌وره‌ترده‌خوڵقێنن كه له ساڵی 1991 ه‌وه ده‌ستی پێكردووه دوای ڕاپه‌ڕینی به‌هاری 1991 له باشووری كوردستان دواتر ڕاگه‌یاندنی فیدراڵی له ساڵی 1992 و واله ئێستا شدا ڕاگه‌یاندنی فیدراڵی له خۆرئاوای كوردستان وڕاگه‌یاندنی به‌ڕێوه‌به‌ری خۆسه‌ری له باكوور سه‌ره‌تای كۆتایی داوه‌شان وداڕزان و هه‌ڵوه‌شانه‌وه‌ی ئه‌و سنوورانه‌ن.


Diplomatic Magazine | ڕێككەوتننامەی ئێران و چین لەنێوان ڕەزامەندی و ڕەتكردنەوەدا\nڕێككەوتننامەی ئێران و چین لەنێوان ڕەزامەندی و ڕەتكردنەوەدا\nلەدیدگای چین دا؛ ئێران وڵاتێكە لەوڵاتانی سەرچاوەی وزە، ئەمە بۆ چین زۆر جێگەی بایەخە، ئەو وزەیە دەست بخات بەنرخێكی كەمتر لەبازاڕی جیهانی، هەروەها پێگەی جوگرافی ئێران بۆ پرۆژە مەزن و دوور مەوداكانی چین، ڕێككەوتنێكی چارەكەكە سەدەیەك دەكاتە پێویستی.\nلەباكوور و لەباشوورەوە ئێران دەكەوێتە چوارچێوە و سەرە ڕێگەی پرۆژەی یەك ڕێگا و یەك پشتێنەی چین.\nئێران بەگەمارۆیەكی سەختی ئابوری و سیاسی و سەربازیدا تێپەڕ دەبێت، بەهاتنە سەركاری سەرۆكی نوێی ولایەتەیەكگرتووەكانی ئەمریكا، ئێران لەناوچەكە زیاتر خۆی نەمایش دەكات، بەدوای دەرگایەكەوەیە خۆی لەقەیرانەكان دەرباز بكات یان فشارەكانی كەمتر بكاتەوە، چون پێیوایە سەرۆكی نوێ نەرمتر لەسەرۆكی پێشووی ولایەتەیەكگرتووەكانی ئەمریكایە بەرامبەر بەئێران.\nهەر بۆیە بەهەلی دەزانێت هەر لەسەرەتای خولی سەرۆكایەتییەكەی چەند دەرگایەكی ئابوری نوێ بكاتەوە بەمەبەستی كەم كردنەوەی فشارەكان و بێ منەت بوونی خۆی پیشان بدات لەبەرامبەر ڕۆژئاوا.\nلەبارەی ڕێككەوتنی بیست و پێنج ساڵەی ئێران و چینەوە، سێ بۆچوونی جیاواز هەن، بۆچوونێكیان بەشێوەیەكی ئەقڵانی و لەسەر بنەمایی زانستی لێدانەوەی بۆ دەكەن، ئەم بۆچوونە پێیوایە ئەگەر ڕێككەوتننامەكە لەسەر بنەمای بەرژەوەندی هاوبەش ئەنجامدرابێت، ئەوە دەكرێت لەدور مەودادا كاریگەری باشی لەسەر پێشكەوتنی ئێران هەبێت و بەوەگڕخستنی سەرمایە بەو ژمارەیە لەقازانجی ئێران بشكێتەوە لەكاتێكدا ئێران لەقەیرانێكی قوڵی ئابوریدایە.\nهەرچەند پێشیانوایە لەئەزموونی وڵاتانی دیكە و ڕێككەوتننامەكانی پێشوو لەتەك ئێران، بەدووری نابینین چین پێوەی پابەند نەبێت. بۆچوونی دووەم وەك لایەنگری ڕێككەوتنەكە، ئەم لەیەكتێگەیشتنە وەك دەستەكەوتێك بۆ خەڵك و سیستەمی سیاسی ئێران دەبینن، زیاتر لەدەسەڵاتدارانی دەوڵەت و لایەنگرانی سیستەمی سیاسی ئێرانن. بۆچوونی سێیەم كە دژی ڕێككەوتننامەی بیست و پێنج ساڵەن، پێیانوایە ئەمە ڕێككەوتننامەی " توركەمن چای" دووەمەو سیستەمی سیاسی ئێران بۆ مانەوەی خۆی لەتەك چیندا ڕێككەوتووە و مەترسییەكانی ئەو ڕێككەوتنە باجەكەی گەلانی ئێران دەیدەن و هیچ جیاوازییەكی نیە لە ڕێككەوتننامەی وڵاتانی وەك سریلانكا و پاكستان لەتەك چین، پاش ئەوەی نەیانتوانی پابەندن بن بەڕێككەوتننامەكەیەیانەوە، بەناچاری دەستیان لەگرنگترین بەندەری وڵاتەكەیان هەڵبگرن بۆ چین. نموونەیەكی تر ڕێككەوتننامەی چین و فەنزویلا، ئەنجامەكەی بەدروست بوونی قەیرانێكی گەورەی ئابوری بەسەر ئەو وڵاتە شكایەوە. ئەم بۆچوونە پێی وایە ڕێككەوتننامەی ئێران و چین، نەك سیستەمی سیاسی ئێران لەقەیران دەرباز ناكات، بەڵكو قەیرانەكانی قوڵتر دەكاتەوە.\nڕەنگە ئەم ڕێككەوتنە پێچەوانەی ئەو مەفهومە بێت كەڕابەری كۆچكردووی كۆماری ئیسلامی ئێران لەسەروبەندی شۆڕشی گەلانی ئێراندا بەیانی كرد، " نەشەرقی نە غەربی ــ جمهوری ئیسلامی"\nئەم ڕووكردنە ڕۆژهەڵاتە بۆماوەی بیست و پێنج ساڵ و بەخشینی ئەو ئیمتیازاتە نافەرمیانەی لەبارەی ئەو ڕێككەوتنەوە خراوەتەڕوو، لەوانەیە دەسەڵاتدارانی ئێران وەك تاكە دەرگایەك بیبینن بۆ دەربازبوونی وڵاتەكەیان لەو هەموو گەمارۆیە لەسەر سیستەمی سیاسییەكەیان هەیە، هەرچەند ئەم ڕێككەوتننامەیە لەكۆتا ڕۆژەكانی دەسەڵاتداری سەرۆك كۆماردایە و مەرج نیە سەرۆك كۆماری نوێ هەمان تێڕوانینی بۆی هەبێت.


بۆچی كوردانی باشوور پێچەوانەی باكور و ڕۆژئاوا پشتیوانی لە كوردانی ڕۆژهەڵات ناكەن؟ – تۆڕی میدیایی خەڵک\n2019/11/17 - 12:00 PM\nلەكاتی ڕووداوە سیاسی و سەربازییەكانی باكور و ڕۆژئاوای كوردستاندا، زۆرینەی كوردانی باشوور بە چەندین ڕێگا پشتیوانی خۆیان بۆ كوردانی ئەو دوو پارچەی كوردستان ڕادەگەیەنن، بەپێچەوانەوە لەبەرانبەر ڕووداوەكانی ڕۆژهەڵاتی كوردستان بێدەنگی هەڵدەبژێرن.\nلەكاتی هێرشەكانی داعش و توركیا بۆسەر كوردانی باكور و ڕۆژئاوای كوردستان، بە چەندین شێواز لە باشوورەوە پشتیوانی و هاوكاری پێگەیەنرا كە جێگای دەستخۆشیییە، بەڵام لەبەرانبەر ڕووداوەكانی ڕۆژهەڵاتدا، بێدەنگی هەڵبژێردراوە.\nلەكاتی پێویستدا كە كوردانی ڕۆژهەڵات وەك پارچەكانی دیكە پێویستیان بە هاوكاری هەیە، كوردانی باشوور هەر لە حزبەكان، میدیاكان، رۆِژنامەوانان، چالاكانی سیاسی و مەدەنی، سۆشیال میدیا بێدەنگی هەڵدەبژێرن.\nبەڕای بەشێك لە چاودێرانی سیاسی، هۆكاری ئەو بێدەنگیەی باشوور دەگەڕێتەوە بۆ لایەنی ئایدۆلۆژی و سیاسی و بەرژەوەندی، بەجۆرێك بەشێك لەوانەی پشتیوانی لە كوردانی باكور و ڕۆژئاوا دەكەن، هەڵگری بیری چەپ و مەیلیان بۆ بیری پەكەكە هەیە و لە ڕووی ئایدۆلۆژییەوە دژایەتی توندی توركیا وەك دەسەڵاتێكی ئیخوانی ئیسلامی یان گروپە ئیسلامییە توندڕەوەكان دەكەن.\nلوقمان غەفور ڕۆژنامەوانی نیشتەجێی ئەمریكا و چاودێری سیاسی دەڵێت”لەماوەی تەنیا شەو و ڕۆژێكی خۆپیشاندانەكان لەناوچەكانی كوردستانی ئێران ١٣ كەس شەهید بوون و بە دەیانیش بریندار بوون، ئەگەر وا بڕوات لەماوەی ٤ ڕۆژدا بەقەد توركیا ئەویش كورد شەهید دەكات، بۆیە وەك چۆن باوەڕتان بە كوردایەتی ھەیە بۆ پاڵپشتی ڕۆژئاوا دەبێت ئاواش پاڵپشتی ڕۆژھەڵات بكەن.\nئێرانپەكەكەتوركياڕۆژئاوای كوردستانهەرێمی كوردستان


زانكۆى جیهان – هه‌ولێر\nسه‌ره‌كى ده‌رباره‌ى زانكۆ هه‌لى كار ده‌روزاه‌ى به‌كاربه‌ران ده‌روزاه‌ى سیستەمی ئەلیکترۆنی English العربية كوردى\nده‌رباره‌ى زانكۆى جیهان\nئامانجه‌كان و روانین\nپه‌یامى سه‌رۆكى ئه‌نجوومه‌نى ئه‌مینداران\nكۆلێژی زانستە كارگێڕی و داراییەكان\nكۆلێژی ئەدەبیات و هونەرەكان\nكۆلێژی یاسا و پەیوەندی نێو دەوڵەتی\nسه‌نته‌رى مۆڵه‌تى نێوده‌وڵه‌تى به‌كارهێنانى كۆمپیوته‌ر\nسه‌نته‌رى ئاڵوگۆڕى دراو\nسەنتەری خزمەتگوزاریەكانی ئەنتەرنێت :\nاسەنتەری زانكۆی جیهان بۆ خزمەتگوزاریەكانی ئەنتەرنێت لەگەڵ دامەزرانی زانكۆ لە ساڵی 2007 دامەزرا و بە درێژایی خوێندین بەیانیان و ئێواران خزمەتگوزاریەكانی خۆی بێ بەرامبەر پێشكەش بە قوتابیان دەكات , ئەمەش لەرێی سیستەمێكی پێشكەوتوو بە قەبارەی 13 مێگا , سەرەڕای دابین كردنی خزمەتگوزاریەكانی ئەنتەرنێت لەگشت باڵەخانەكانی زانكۆدا .\nزانكۆ هەنگاوە كۆتاییەكانی ناوە بۆ ئەوەی رێكەوتننامەیە ك لەگەڵ كۆمپانیای مایكرۆسۆفت واژۆ بكات بۆ بەدەستهێنانی كۆپی ئۆرجینالی گشت پڕۆگرامەكانی كۆمپیوتەرە پێشكەوتوەكان و پێشكەشكردنی بە نرخێكی گونجاو بە قوتابیان و مامۆستاكانی زانكۆ.\nخزمەتگوزاری كۆمەڵگە :\nلە چوارچێوەی گرنگیەكانی زانكۆی جیهان / هەولێر لە پتەوكردنی پەیوەندیەكانی بە دامەزراوە حكومی وتایبەتەوە لە كۆمەڵگە , هەڵساوە بە دامەزراندنی چەندین سەنتەری پسپۆڕی كە لەگەڵ پێویستیەكانی كۆمەڵگەدا بگونجێت بەم شێوەیەی خوارەوە :\nئەكادیمیای زانكۆی جیهان بۆ فێركردنی پیشەیی :\nزانكۆی جیهان بە دایەنگەیەكی مەعریفی دادەنرێت كە بەشداری دەكات لە بەدەست هێنانی پێشەنگی لە كارەكان بەهۆی خاوەنداریەتی بۆ كادیری زانستی پسپۆڕ و تەكنیكی ستراتیژی و پێشكەوتوو , كە لە پێكهاتەكەیدا جەخت لە بەدەستهێنانی هاوبەشی كۆمەڵگەیی دەكاتەوە , ئەمەش وادەكات ببێتە خاوەن پێگەیەكی كێبڕكێیانەی جیاواز لە رووی هەرێمایەتیەوە . وە بۆ ئەوەی لەو پەرەسەندنانە دوا نەكەوێت كە ژێنگەی فێركردن بەخۆیەوە دەبینێت بە تایبەت لە رووی ئاستی گرنگیدانی بە گۆڕەپانی كرداری و پراكتیكی , و هەر لەم خاڵەوە بیرۆكەی دامەزراندنی ئەكادیمیای زانكۆی جیهان بۆ فێركردنی پیشەیی وەك سەنتەرێكی تایبەتمەند بۆ بەهێز كردنی ئەدای كاركردوان لە هەردوو كەرتی تایبەت و گشتی هاتە كایەوە , ئەمەش لەرَیی دەستكەوتنی توانا و كارامەیی پێویست بۆ راپەڕاندنی كارەكانیان بەپێی ئەو شێوازە زانستیانەی كە لە گشت گۆڕەپان و پسپۆڕریەكاندا هەن , زانستی بێت یان مرۆیی بە شێوەیەك كە وایان لێبكات بتوانن داهێنان لە كارەكانیان بكەن بە پێی ئەو ئاراستەی كە بۆ پێشەنگی پەیڕەو دەكرێت لە رووی جیهانی بەگشتی و هەرێمی كوردستان بەتایبەتی . ئەمە جگە لە شیاندنی ئەوانەی كە بەدوای كاردا دەگەڕێن بۆ ئەوەی لە ئاستی ئەو لێهاتوویی و كارامەییە بن كە ئەو كارانە پێویستیان پێیەتی .\nئەكادیمیای زانكۆی جیهان بۆ فێركردنی پیشەیی لەهەرێمی كوردستان بەپشت بەستن بەو مۆڵەتی دەرچووە لە وەزارەتی پەروەردە لە هەرێمی كوردستان بە ژمارە 226 لە 4 / 12 / 2014 دامەزرا ، وە لەروانگەی پەیامی زانكۆی جیهان و باوەڕی بە بینینی رۆڵێكی پێشەنگانە كە بۆی هەیە بەشداربێت لە دەوڵەمەند كردنی كۆمەڵگەی كوردستانی بە فەراهەمكردنی ئەزموون و كارامەیی زانستی و هونەری لەگەڵ پەرەدان بە ئالیەتەكانی هاوكاریكردن لەگەڵ رێكخراوەكانی هەردوو كەرتی تایبەت و گشتی لە هەرێمدا.\nئەكادیمیا هەوڵ دەدات راهێنان بە گەنجان بكات لەسەر شێوازەكانی وەرگرتنی مەعریفەی زانستی لەپێناو پەرەدان بە لێهاتنەكانیان بە شێوەیەك كە بتوانن بەشدا بن لەم پرۆسەی بونیاتنان و گەشە كردنەی كەرتە ئابووریە جیاوازەكان بەخۆیانەوە دەبینن , ئەمەش لەڕێی جەخت كردنە سەر پڕۆگرامەكانی ئەكادیمیا لەسەر دۆزینەوەی لێهاتوان و بونیاتنانی تواناكان و دروستكردنی ژینگەیەكی فێركردنی جیاواز كە تیایدا بەشداربووان بتوانن ووزە شاراوەكانی خۆیانی تێدا بدۆزنەوە و مەعریفە ئەكادیمیەكانی خۆیان بگوازنەوە بۆ كارامەیی هونەری لە گۆڕەپانی پراكتیكیدا. ئەكادیمیا لەو كاروانەی گەشەسەندنی كە لەخۆی گرتوە ,پشتی بەستوە بە كۆمەڵێك ئامراز كە لە ناویدا باشترین تەكنیكی باوەڕ پێكراوی لەبواری راهێنان و راوێژكاریدا هەیە سەرەڕای هەبوونی بەتواناترین و كارامەترین ستافی فێركاری لە مامۆستایانی زانكۆ و راهێنەری پسپۆڕی خاوەن ئەزموونی زانستی و مەعریفی كەڵەكەبوو لە ئاستی نێوخۆیی و هەرێمایەتی و نێو دەوڵەتی بە شێوەیەك كە رۆڵی ببێت لە بونیاتنان و پەرەپێدانی سەرچاوەی مرۆیی لێهاتوو وكارا .\nئەكادیمیای زانكۆی جیهان بۆ فێركردنی پیشەیی ببێتە هاوبەشێكی كارا لە پرۆسەی بونیاتنان و پەرەپێدانی توانا مرۆییەكان لە هەرێمی كوردستان بۆ گەیشتن بە ئاستی پێشەنگی لە بواری فێركردن و راهێناندا كە مەبەست لێیدا ئامادەكردنی نەوەیەكی خاوەن توانا بێت لە رۆیشتن لەنێو كاروانی ئەو گەشەسەندنەی كە ژینگەی جیهانی بەخۆیەوە دەبینێت .\nرامكردنی هەموو ئەو توانایانەی كە لەبەردەستن بۆ دروستكردنی ژینگەیەكی راهێنانی جیاواز كە بەشدار بێت لە پەرەدان بە كارمەندان لە كەرتە جیاوازەكانی كۆمەڵگە , لەرێی پێشكەشكردنی خزمەتێكی جیاواز لە بواری فێركردن و راهێناندا , بە پشت بەستن بە بەكارهێنانی نوێترین كەرەستە و ئامراز و شێوازی زانستی و تەكنیكی وە بە بەرزترین ئاست لە رووی باشی و پیشەیی و لێهاتووییدا .\n1. بونیاتنانی توانای كادیرە مرۆییەكان بۆ بەدەست هێنانی خۆشگوزەرانی تاك و كۆمەڵگە لە هەرێمی كوردستاندا .\n2. پەرەدان و گەشەكردن بە گشت كەرتەكان لەرێی بەشداریكردن لە پڕۆگرام و بەرنامەكانی پەرەپێدان لەسەربنەمای زانستی و كرداری لێكۆڵراو .\n3. بەشداریكردن لە ئامادەكردنی نەوەیەك لە سەركردە كە دەتوانن لەگەڵ ئەو پێشكەوتن و پەرەسەندنانە بڕۆن كە هەرێمی كوردستان بەتایبەت و ژینگەی جیهانی بە گشتی بەخۆیەوە دەبینێت .\n4. وەڵامدانەوەی پێویستیەكانی یەكە ئابووریە جیاوازەكان لە رووی راوێژی لەگشت بوارە پسپۆڕیەكان , بە پێی بنەماكان و ئاستی پیشەیی و هونەری پێشكەوتوو.\n5. دروست كردنی ئەو هەلانەی كە یارمەی تاك و رێكخراوەكان دەدات لە هەرێمی كوردستان لەسەر بە پراكتیزەكردنی مەعریفەتە ئەكادیمیەكان لە بواری پراكتیكی و جێبەجێكردندا .\n6. هەماهەنگی و خۆ رێكخستن لەگەڵ كۆمپانیاكانی كەرتی تایبەت بۆ دابینكردنی پێداویستیەكانیان لە رووی هێزی كارەوە بە پێی ئاستی ئەو لێهاتووییانەی كە ئەم كۆمپانیایانە دیاریان دەكات .\n7. شیاندن و ئامادەكردنی ئەو كەسانەی كە ئارەزووی بەدەستهێنانی هەلی كاردەكەن بەو ئاستەی كە دەگونجێت لەگەڵ ئەو مواسەفات و پێویستیانەی كە كۆمپانیاكانی كەرتی تایبەت دیاریان دەكەن .\nسەنتەری زانكۆی جیهان بۆ پەرەپێدان و راوێژكاریەكان\nسەنتەری زانكۆی جیهان بۆ پەرەپێدان و راوێژكاریەكان , یەكەیەكی كارگێڕیە , ئاسان كاری بۆ پڕۆسەی سەرەتایی سەركەوتوو لە رێی فراوان كردنی ژینگەی زانستی تاكەكانی كۆمەڵگە , لە رێی راهێنانی پڕاكتیكی و پێدانی راوێژ لە گشت بوارەكان . دیدگای سەنتەر بریتیە لە پەرەپێدان و هاندانی سەرچاوە خودیەكانی تاكەكان بۆ بەدەستهێنانی ئامانجە ژیانی یان فێركاریەكانیان و دروستكردن و پێشكەشكردنی وێنایێكی نموونەیی كە لەگەڵ تواناكانیان بگونجێت .\nئامانجەكانی سەنتەر بریتیە لە :\n1.\tبەردەوامی راهێنان و پەرەسەندن و گەشەپێكردنی توانای تاكەكانی كۆمەڵگە لە بوارە جیاكاندا .\n2.\tبەشداریكردن لە پێشخستن و پەرەپێدانی كارە كارگێڕی و ئەندازیاری و زانستی لە هەرێمدا .\n3.\tپشگیری كردن لە ئامرازە تەكنیكیە نوێكان لە بواری بزنسەكاندا.\n4.\tپێدانی چارەسەری گونجاو و سەركەوتوو بۆ ئەوگرفتانەی كە ئەگەری بەرەنگاربوونەوەی هەیە لەلایەن رێكخراوەكان .\n5.\tبەشداریكردن لە پێدانی پلان بۆ داهاتوو بۆ پاڵپشتی كردنی باری ئابووری .\n6.\tفراوان كردنی بنكەی وەبەرهێنان و كاروباری دارایی لە هەرێمدا .\n7.\tبەشداری كردن لە پێشكەشكردنی راوێژەكان لە بوارە جیاوازەكاندا .\nسەنتەری زانكۆی جیهان بۆ پەرەپێدان و راوێژیەكان چەندین خولی راهێنانی ئەنجام داوە بۆ وەزارەتی پەروەردە و تەندروستی لە هەرێمی كوردستان و وەزارەتی بازرگانی عێڕاقی ,سەرەڕای چەندین خولی تر بۆپەرەپێدانی كادیری كارگێڕی و فێركردن لە زانكۆدا ، ئەمەی خوارەوە پێڕستی پڕۆگرامی راهێنانی پەیڕەو كراوە لەلایەن سەنتەرەكەوە :\nزانكۆى جیهان-هه‌ولێر به‌شدار ده‌بێت له چه‌ندین گۆڤارى زانستى جیهانى\nانضم إلى مجتمع جامعة جيهان لفي الفيسبوك. الحصول على لدينا قناة وسائل الاعلام الاجتماعية والحصول على التحديثات، والأفكار والتفاعل مع المجتمع الاجتماعية. انقر على زر "أعجبني" الآن.\nCUES Journal ده‌روزاه‌ى سیستەمی ئەلیکترۆنی دەرچووان دڵنیای جۆری\nکتابخانه دیجیتال كۆنفرانسه‌كان\nوه‌رگرتن و تۆمار\nلیست و پێوه‌ره‌كان\nئاسانكارى بۆ قوتابیان\nده‌روازه‌ى ئه‌لیكترۆنى قوتابیان\nگشت مافه‌كانى چاپكردن پارێرزراوه بۆ زانكۆى جیهان 2015 | دروستى كرد محمد باجلان


کوردستان میدیا: بە مەبەستی مەحکووم کردنی هێرشی داگیرکەرانەی تورکیە بۆ سەر خاکی کوردستان و پێشگرتن لەو هێرشانە لە سێ وڵاتی کانادا، ئۆتریش و دانمارک خۆپێشاندان بەڕێوە چوو.\nلە شاری تۆرونتۆی کانادا، سەدان کەس لە کوردستانیانی دانشتیوی ئۆنتاریۆ لە کاتژمێر ٣ی پاش نیوەڕۆ هەتا ٦ی ئیوارە بۆ مەحکووم کردنی ھێرش بۆ سەر کوردستانی روژئاوا لە لایەن دەوڵەتی تورکیەوە کە بووەتە ھۆی گیان لە دەستدانی دەیان کەسی مەدەنی خۆپیشاندان بەڕێوە چوو.\nلەم خۆپێشاندانەدا نزیک بە ١٥٠٠ کەس لە کوردانی ھەر چوار بەشی کوردستان بە ھەڵگرتنی ئاڵای کوردستان و کانادا بەشدار بوون.\nڕۆژی شەممە ڕێکەوتی ٢٠ی ڕەزبەر، خۆپیشاندانێک بە بەشداریی نزیک بە ٥٠٠ کەس لە کوردەکانی دانیشتووی وڵاتی ئۆتریش بەڕێوە چوو.\nئەو خۆپیشاندانە بۆ شەرمەزارکردنی سیاسەتی شەڕخوازانە و داگیرکەرانەی دەوڵەتی تورکیە دژ بە خەڵکی بێتاوانی کوردستانی ڕؤژئاوا بووە.\nئەو هەوڵەی دەوڵەتی تورکیە بە هاوکاریی هێزە ئیسلامییە توند ئاژووەکانی سەر بە دەوڵەتی ئیسلامی و ئەرتەشی بە ناو ئازادی سووریە بۆ قەڵاچۆ کردنی خەڵکی کورد و داگیرکردن و گۆڕینی دیمۆگرافی کوردستانی ڕۆژئاوایه.\nئەو خۆپیشاندانە لە لایەن ئەنەکەسە واتە ئەنجوومەنی نیشتمانیی کوردی سووریە و بەشێک لە ڕێکخراوە کوردستانیەکانی بەشەکانی دیکەی کوردستان بەڕێوە چوو.\nخۆپیشاندانەکە لە کاتژمێر ٢ی پاش نیوەڕۆ لە گۆڕەپانێکی ناوەندی شارەوە دەستی پێکرد.\nدوای خۆیندنی سروودی نەتەوەیی "ئەی ڕەقیب" بە دانی دروشمی "دەرکەوتنی ئەرتەشی تورکیە لە کوردستانی ڕۆژئاوا، ئەردۆغان دیکتاتۆر، ئەردۆغان فاشیست ، گەلی کورد یەکە" بەرەو باڵوێزخانەی ئامریکا لە شاری ڤییەن وەڕێ کەوتن.\nلە نیزیک باڵوێزخانەی ئامریکا وتارێک لە لایەن نوێنەری ئەنجوومەنی نیشتمانیی کوردی سووریەوە خوێندرایەوە.\nئەو وتارە بە نوێنەرایەتی بەشدارانی خۆپیشاندانەکە لە پێوەندی لەگەڵ خەباتی نەتەوەی کورد دژ بە دەوڵەتی ئیسلامی و دانی هەزاران قوربانی لەو پێناوەدا و هێرشی دڕندانەی دەوڵەتی تورکیە بە هاوکاری هێزە ئیسلامیەکان بۆ سەر کوردستانی ڕۆژئاوا خوێندرایەوە.\nلەو وتارەدا باس لەوە کرابووە بێدەنگی و بێ هەڵویستیی کۆمەڵگای نێودەوڵەتی قەبووڵ ناکرێت و داوای هاوکاری لە کۆمەڵگای نێودەوڵەتی کرا ئیقدامێک بکات.\nڕۆژی شەممە ڕێكەوتی ٢٠ی ڕەزبەر بە بەشداری ژمارەیەکی زۆر لە كوردانی دانیشتووی باكووری دانمارک خۆپێشاندانێكی بەرین لە شاری ئاڵبۆرگ بەڕێوە چوو.\nلەو خۆپێشاندانەدا كوردانی ھەر چوار بەشی كوردستان و خەڵكی دانمارک بەشدار بوون.\nخۆپێشاندەران داوایان لە كۆمەڵگای نێودەوڵەتی كرد كە ھێرشی ڕێێژیمی توركیە بۆ سەر کوردستانی ڕۆژئاوا پێشی پێ بگیردرێت.\nدەوڵەتی دانمارك بە فەرمی فرۆشتنی چەكی بە توركیە ڕاگرتووە و ھێرشی ئەو وڵاتەی بۆ سەر کوردستانی ڕۆژئاوا مەحكووم كردووە.\nهاوکات باڵوێزی تۆركیە بە فەرمی بانگھێشتی وەزارەتی دەرەوەی دانمارک كراوە و ناڕەزایەتی ئەو وڵاتەیان لەھەمبەر ھێرش بۆ سەر کوردستانی ڕۆژئاوا پێ ڕاگەیاندووە.


NRT TV | جیهان | ئەمریکا سزای نوێ بەسەر چیندا دەسەپێنێت\nئەمریکا سزای نوێ بەسەر چیندا دەسەپێنێت\n2956 جار خوێندراوەتەوە\nوەزیری دەرەوەی ئەمریکا رایگەیاند، ئەمریکا بەم نزیکانە وەڵامی سزاکانی چین بەسەر بەرپرسە ئەمریکیەکان دەداتەوە.\nلە لێدوانێکدا بۆ کەناڵی Newsmaxی ئەمریکی، مایک پۆمپیۆ وەزیری دەرەوەی ئەمریکا لەبارەی سەپاندنی سزا لەلایەن چینەوە بەسەر چەند بەرپرسێکی ئەمریکی رایگەیاند، "دڵنیاتاندەکەمەوە ئەمریکا هەڵسەنگاندنی خۆی دەکات و بەم نزیکانە وەڵام دەداتەوە"، وتیشی، "ئەمریکا یارمەتی حزبی شیوعی چینی دەدات لەوە تێبگات کە ترەمپ بێدەنگ نابێت لەم هەنگاوانەی دژی ئەمریکییەکان دەیگرنەبەر."\nهاوکات، پۆمپیۆ سروشتی رێوشوێنی وەڵامدانەوە چاوەڕوانکراوەکەی روون نەکردەوە، تەنها ئاماژەی بەوەکرد، "رێوشوێنی زۆر دەگرینە بەر" کە لەڕێگایەوە ئەمریکا وەڵامی ئەو هەڵوێستەی چینی پێدەداتەوە و بە "نا دۆستانە" وەسفی کرد.\nدوێنێ دووشەممە، دەسەڵاتدارانی چین لە وەڵامی سزاکانی ئەمریکا کە لە ٧ی ئابی ئەمساڵدا بەسەر ١١ بەرپرسی چیندا سەپاندی و لەناویشیاندا کاری لام سەرۆکی ئیدارەی هۆنگ کۆنگ هەبوو، بڕیاریاندا بە سەپاندنی سزا بەسەر ١١ ئەمریکیدا.


ئیسرائیل و فه‌له‌ستین.\nکامیان "کوڕه چاکه" و کامیان "کوڕه خراپه" ن؟ ئه‌مه شتێکه که هه‌موو ئوروپایێکی مه‌به‌ستدار له لیبراڵ و رووناکبیر و چه‌په‌وه هه‌میشه و پێش هه‌موو شتێک ده‌یانه‌وێت بزانن که کێ له له فیلمه‌که‌دا لایه‌نی خراپه و کێ کوڕه چاکه‌یه؟ ئه‌م شێوه‌ی هه‌ڵسه‌نگاندنه به نیسبه‌ت ویه‌تنامه‌وه زۆر ئاسان بوو، هه‌موومان ده‌مانزانی که خه‌ڵکی ویه‌تنام ببوونه قوربانی و ئه‌مریکاییه‌کانیش لایه‌نه خراپه‌که بوون. هه‌لوێست وه‌رگرتن به نیسبه‌ت ئاپارتایده‌وه سه‌خت نه‌بوو، ئینسان تێده‌گه‌یشت که ئاپارتاید شتێکی خراپه و خه‌بات بۆ مافی یه‌کسانی هاوڵاتی بوون، بۆ رزگاری، بۆ به‌رابه‌ری و بایه‌خه ئینسانیه‌کان شتێکی باشه. ململانێی نێوان ئیمپریالیسم و کلۆنیالیسم له لایه‌ک و قوربانیکردن له ریگای کلونیالیسم و ئیمپریالیسم دا له لایه‌کیتر، تا راده‌یه‌ک رۆشن دیاره و ئینسان ده‌توانێت چاک و خراپیان لێکبداته‌وه. کاتێ که ده‌چینه سه‌ر رابردووی کێشه‌ی ئیسرائیلی ـ عه‌ره‌بی، به تایبه‌ت کێشه‌ی ئیسرائیلی ـ فه‌له‌ستینی، شته‌کان وه‌ها ئاشکرا و روون نییه. وه ترسی من له‌وه‌یه که لێره‌دا ناکرێت  وه‌ها ئاسانی بکه‌مه‌وه بۆ ئێوه و بڵێم: ئه‌مانه فریشته‌ن و ئه‌مانه‌ش بووده‌ڵه‌ن (مه‌لعون)، تا ئێوه‌ش به ئاسانی لای فریشته‌کان بگرن بۆ ئه‌وه‌ی چاکه به‌سه‌ر خراپه‌دا سه‌رکه‌وێت. به‌ڵام کێشه‌ی ئیسرائیلی ـ فه‌له‌ستینی فیلمی وێسته‌رن نییه. ئه‌مه شه‌ڕێک نییه له نێوان خێر و شه‌ڕ‌دا، به‌ڵکو تراژیدی و نه‌هامه‌تیێکی به ته‌واوی مانا و پر به پیستی وشه‌ی "تراژیدی" ه. لێکدان و شه‌ڕێکه له نێوان حه‌ق و حه‌قدا، لێکدانێکه له نێوان ئیدیعایێکی زۆر ره‌وا و قه‌ناعه‌ت پێهێنه‌ر و به‌قووه‌ت و قووڵه له گه‌ڵ ئیدیعایه‌کی زۆر جیاواز به‌ڵام نه که‌متر ره‌وا و قه‌ناعه‌ت پێهێنه‌ره و نه قووڵایی و قووه‌تیشی که‌متره و نه باری ئینسانیشی لاوازتر.\nفه‌له‌ستینیه‌کان له فه‌له‌ستینن بۆ ئه‌وه‌ی فه‌له‌ستین وڵاتی خه‌ڵکی فه‌له‌ستینه و هه‌ر ئه‌و وڵاته‌شیان هه‌یه. هه‌روه‌ک چۆن هۆله‌ندا وڵاتی هۆله‌ندیه‌کانه و سویدیش وڵاتی سویدیه‌کانه. یه‌هودیه‌کانی ئیسرائیل له ئیسرائیلن له‌به‌ر ئه‌وه‌ی له دونیادا شوێنێکیان نییه که یه‌هودیه‌کان، وه‌ک گه‌ل، وه‌ک نه‌ته‌وه، رۆژێک له رۆژان توانیبێتیان ناوی وڵاتی خۆیانی لێبنێن. وه‌ک تاکه که‌س بوویانه به‌ڵام وه‌ک گه‌ل یان نه‌ته‌وه نه‌یان بووه. فه‌له‌ستینیه‌کان به ناره‌زا هه‌وڵیان داوه له وڵاتانی تری عه‌ره‌بیدا بژین. ده‌رکراون، زۆرجار سوکایه‌تیان پێکراوه و ته‌نانه‌ت راوه‌دوونراون، له لایه‌ن ئه‌وانه‌ی وا به ناو "بنه‌ماڵه‌ی عه‌ره‌ب" ناوزه‌د ده‌کرێت. ئه‌وان مه‌جبورکراون که به تاڵترین شێوه له "فه‌له‌ستینی بوونیان" تێبگه‌ن، ئه‌وانیش وه‌ک لوبنانیه کان، وه‌ک سوریایه‌که‌ن و عێراقیه‌کان و میسریه‌کان هه‌ڵبژارده‌ی خۆیان نه‌بووه که ببن به فه‌له‌ستینی و فه‌له‌ستین ته‌نیا وڵاتێک بێت که ئه‌وان بتوانن به وڵاتی خۆیانی بزانن و تێدا بمێننه‌وه. خه‌ڵکی یه‌هود و فه‌له‌ستی به شێوه‌یه‌کی سه‌یر ئه‌زمونێکی مێژوویی هاوته‌ریبیان تێپه‌ڕاندوه. یه‌هوده‌کان له ئوروپا ده‌رکران، باوک و دایکی من نزیکه‌ی شه‌ست ساڵ پێش ئێستا له ئوروپا فرێدرانه ده‌ره‌وه، فڕێدرانێکی به ته‌واوی مانا، رێک وه‌ک چۆن فه‌له‌ستینیه‌کان یه‌که‌م له فه‌له‌ستین ده‌رکران و پاشان له وڵاته عه‌ره‌بیه‌کانیش خرانه ده‌ره‌وه. کاتێ باوکم هێشتا میرمنداڵێک بوو له پۆله‌ند، هه‌موو دیواره‌کانی ماڵه‌کانی ئوروپا به‌م دروشمانه ره‌ش کرابونه‌وه: "یه‌هودیه‌کان، بڕۆنه‌وه بۆ فه‌له‌ستین"، یان جاروبار له‌وه‌ش خراپتر : "یه‌هودیه مه‌لعونه‌کان، بڕۆنه‌وه بۆ فه‌له‌ستین." په‌نجا ساڵێک پاش ئه‌وه کاتێ باوکم سه‌ردانی ئوروپا ده‌کات ئه‌م دروشمانه به دیواره‌کانه‌وه ده‌بینێت : "یه‌هودیه‌کان، بۆ ده‌ره‌وه له فه‌له‌ستین." .\nخه‌ڵکانێکی زۆر له ئوروپاوه داوه‌تیان کردوم و ده‌ڵێن که خۆت و هاوکاره فه‌له‌ستینیه‌کانت وه‌رن پشویێکی هاوینی له لای ئێمه له شوێنێکی خۆش پێکه‌وه تێپه‌ڕ بکه‌ین، چون ئێمه‌ش ده‌مانه‌وێت فێربین که یه‌کترمان خۆش بوێت و پێکه‌وه په‌رداخێک قاوه بخۆینه‌وه، تێبگه‌ین که که‌س شاخ و کلکی نیه و هه‌موومان وه‌ک یه‌کین، به‌ڵکو موشکله و کێشه‌کان له‌ناو بچن. ئه‌مه له‌سه‌ر بناغه‌ی ئه‌و بیرۆکه ئێحساسیه سپیه‌ی ئوروپایی وه‌ستاوه که ده‌ڵێت کێشه‌کان شتێک نین جگه له خراپ تێگه‌یشتن له یه‌کتر. به بڕێک گروپ تێراپی و که‌مێک رێنوێنی نێوخێزانی، ده‌توانرێت خۆشبه‌ختی ده‌سته‌به‌ر بکرێت بۆ هه‌موو رۆژه‌کانی ژیانمان. ئا وایه به‌ڵام، سه‌ره‌تا ده‌مه‌وێت پێش هه‌موو شتێک به‌م هه‌واڵه ناخۆشه ده‌ست پێبکه‌م که به راشکاوی دیاره بڕێک له کێشه‌کان  ته‌نیا له‌سه‌ر خراپ تێگه‌یشتنێک رانه‌وه‌ستاوه، به‌ڵکو زۆر له‌وه‌قووڵتره. پاشان ده‌مه‌وێت ئه‌م په‌یامه سه‌رنج وروژێنه‌ره‌تان پێ راگه‌یێنم که: هیچ خراپ حاڵی بونێکی بناغه‌یی له نێوان عه‌ره‌به‌کان و یه‌هوده ئیسرائیلیه‌کاندا نییه. فه‌له‌ستینیه‌کان داوای ئه‌و وڵاته ده‌که‌ن که پێی ده‌ڵێن فه‌له‌ستین، بۆ داواکه‌شیان ده‌لیلی به‌قووه‌ت و هۆی به‌هێزیان هه‌یه. یه‌هوده ئیسرائیلیه‌کانیش رێک داوای هه‌مان وڵات ده‌که‌ن به هه‌مان هۆ، ئه‌وه‌ی که رێگه خۆشکه‌ره بۆ لێکگه‌یشتنێکی راسته‌قینه له نێوان هه‌ردوو لا و تراجیدیایه‌کی ترسناکیش. گڕی ئه‌م تراجیدیاش به هه‌زاران رووباری قاوه لای ئه‌و دوو نه‌ته‌وه ناکوژێته‌وه که هه‌ردووکیان به حه‌ق داواکاری وڵاتێکی بچکۆلانه‌ن و به ته‌نیا وڵاتی خۆیانی له‌سه‌ر گۆی زه‌ویدا ده‌زانن. ئه‌مه راسته که پێکه‌وه قاوه خواردنه‌وه خۆشه، ئه‌مه‌ش شتێکه که من هه‌وڵی بۆ ده‌ده‌م، به‌تایبه‌ت که کافه‌که‌ش عه‌ره‌بی بێت که به‌راستی زۆر له قاوه‌ی ئیسرائیلی چاکتره. به‌ڵام به‌ته‌نیا قاوه خواردنه‌وه چاره‌سه‌ری کێشه ناکات. ئه‌وه‌ی ئێمه پێویستیمان پێیه‌تی ته‌نیا قاوه و لێکگه‌یشتنێکی گه‌وره نییه. ئه‌وه‌ی ئێمه پێویستمانه سازانێکی ئازاراوییه. وشه‌ی "سازان" له ئوروپا ناوبانگێکی زۆر خراپی ده‌رکردوه. به‌تایبه‌تی له لای گه‌نجه ئیدالیسته‌کان که سازشکار له لای ئه‌وان یانی ئوپورتۆنیسته‌کان، ئه‌وانه‌ی که ناراستن و جێگه‌ی متمانه نین و له رووناکی ده‌ترسن، وه‌ک نیشانه‌یه‌ک بۆ ناراستیێتی و نه‌بوونی ته‌مامیه‌ت ده‌یبینن.  له قاموسی مندا وانییه. وشه‌ی "سازان" یانی ژیان. به‌رانبه‌ره‌که‌شی ناکاته ئیدیالیسم یان فه‌داکاری و خۆبه‌ختکردن، به‌ڵکو به‌رانبه‌ره‌که‌ی ده‌کاته فه‌ناتیسم و مه‌رگ. ئێمه پیویستمان به سازان و رێکه‌وتنه. سازان به مانای ته‌سلیم بوون نییه. سازان قه‌ت به‌و مانا نییه که فه‌له‌ستینیه‌کان چۆک داده‌ن، هه‌روه‌ها بۆ ئیسرائیلیه‌کانیش هه‌رگیز وه‌ها مانایه‌کی نابێت.\nمن پێم خۆشه که باس له چۆنیه‌تی وه‌ها سازانێک بکه‌م، به‌ڵام ده‌مه‌وێت هه‌ر له‌ئێستاوه بیڵێم که ئه‌م سازانه له‌وانه‌یه زۆر ئازاردار بێت. له‌به‌ر ئه‌وه‌ی هه‌ر دوو خه‌ڵکه‌که وڵاته‌که‌یان خۆشده‌وێت، له‌به‌ر ئه‌وه‌ی هه‌ر دوو لا، یه‌هوده‌کانی ئیسرائیل و فه‌له‌ستینیه عه‌ره‌به‌کان خاوه‌ن ره‌گێکی جیاواز، به‌ڵام قووڵی مێژوویی و هه‌ستیارن له‌م وڵاته‌دا. یه‌کێک له‌و شته هه‌میشه‌ییانه‌ی ئه‌م تراجیدیا، یه‌کێک له‌و روانگانه‌ی که به‌دڵنیاییه‌وه ته‌وس هه‌ڵگره، ئه‌م راستییه‌یه که به‌شێکی زۆر له یه‌هوده‌کانی ئیسرائیل نایانه‌وێت دان به‌وه‌دا بنێن که‌عه‌ره‌به‌کانی فه‌له‌ستین چۆن قووڵ و هه‌ستیارانه گرێیان خواردوه به وڵاته‌که‌یانه‌وه. هه‌روه‌ها فه‌له‌ستینیێکی زۆریش هه‌ن که تێ ناگه‌ن که یه‌هوده‌کان چ ره‌گێکی قووڵیان له‌م وڵاته‌دا هه‌یه. ئه‌م تێگه‌یشتنه به شێوه‌یه‌کی ئازاراوی په‌یدا بووه و پرۆسه‌یه‌کی پر له ژانیشی هه‌یه بۆ هه‌ر دوو نه‌ته‌وه‌که. ئه‌مه رێگایه‌که که له هه‌ردوو لاوه به خه‌ونی هاڕیاو، خه‌یاڵی تێکشکێندراو، هیوای وردوخاشکراو و دروشمی کۆنی زلکراوه ته‌نراوه.\nمن ساڵیانێکی زۆر له بزوتنه‌وه‌ی ئیسرائیلی "ئاشتی ئێستا"، دامه‌زراو له ساڵی 1978 دا دا کارم کردوه. له کرده‌وه‌دا من خۆم زۆر پێش دامه‌زرانی "ئاشتی ئێستا"، بۆ ئاشتی نێوان ئیسرائلیه‌کان و فه‌له‌ستینیه‌کان کارم کردوه. هه‌ر رێک به دووای شه‌ڕی شه‌ش رۆژه‌ی ساڵی 1967 دا، من یه‌کێک له یه‌که‌مین ئه‌و که‌سه که‌م ژمارانه‌ی یه‌هودی ئیسرائیل بووم که خێرا ئه‌م بیرۆکه‌مان خسته به‌رده‌ست که له‌سه‌ر داهاتوی غه‌ززه و که‌ناره‌کانی غه‌ربی چۆمی ئوردون ده‌بێت له‌گه‌ڵ خه‌لکی فه‌له‌ستین و رێبه‌رانیان و PLO ( کۆمه‌ڵه‌ی رزگاری به‌خشی فه‌له‌ستین)، که ئه‌وکاته خۆیان ده‌بوێرا له‌وه‌ی ناوی ئیسرائیل به زباندا بێنن، دانوستاند بکه‌ین نه‌ک له‌گه‌ڵ ئوردون یان میسر.\nبزوتنه‌وه‌ی ئاشتی ئیسرائیل له حاڵی حازردا تووشی شکست بووه. به‌ڵام ئیزنمان بده‌ن که بڵێین بزوتنه‌وه‌ی ئاشتی ئیسرائیل شتێکی وه‌ک خوشکی لفه‌ودوانه‌ی بزوتنه‌وه پاسیڤه‌کانی ئه‌مه‌ریکا و ئوروپا له کاتی شه‌ڕه‌که‌ی ویه‌تنامدا و پاش ئه‌وه نییه.\nئێمه بڕوامان به‌و بیرۆکه‌یه نییه که ده‌ڵێت ئه‌گه‌ر ئیسرائیل له ناوچه داگیرکراوه‌کاندا بکشێته‌وه ئیتر هه‌موو شتێک حه‌ل ده‌بێت.\nهه‌روه‌ک ده‌زانرێت لانی که‌م ئێمه له‌م روداوه‌دا ئیسرائیل به خه‌تاکار و پیاوخراپ نازانین. ئێمه مه‌به‌ستمان ئاشتیه، به‌ڵام به‌و مانا نییه که ده‌بێت لایه‌نی فه‌له‌ستین بین. ئێمه ره‌خنه‌یه‌کی زۆرمان له رێبه‌رایه‌تی فه‌له‌ستین هه‌یه. من، وه‌ک شه‌خسی خۆم، ره‌خنه‌ی یه‌کسانم هه‌یه له رێبه‌رایه‌تی فه‌له‌ستین و ئیسرائیل. دواتر باس له‌مه ده‌که‌م. به‌ڵام جیاوازی نێوان ئێمه و بڕێک له بزوتنه‌وه ئاشتیه‌کانی ئوروپا له‌مانه قووڵتره. من به‌ش به حاڵی خۆم دوو جار له شه‌ڕدا به‌شداریم کردوه. یه‌که‌م جار وه‌ک ئه‌فسه‌ری زه‌خیره له شه‌ڕی "سینا" دا له ساڵی 1967 و ئه‌ویتریش له شه‌ڕی 1973 له گه‌ڵ سوریا. ئه‌مانه ترسناکترین ئه‌زمونه‌کانی ژیانم بوون، به‌ڵام خۆم به شه‌رمه‌زار نازانم له‌وه‌ی که له‌م دوو شه‌ڕه‌دا به‌شدار بووگم. من به‌و مانا پاسیفیسک و هه‌ست ناسک نیم. من ئه‌گه‌ر هه‌ر ئێستاش هه‌ست به‌وه بکه‌م خه‌ته‌ری قڕکردنی وڵاته‌که‌م هه‌یه و خه‌ڵکه‌که‌م تیاده‌چێت، هه‌ر به‌م پیریه‌ش دیسان ئاماده‌م بۆ شه‌ڕکردن. به‌ڵام ئه‌مه کاتێکه که باسی مان و نه‌مان بێت، یان هه‌ست به‌وه بکه‌م که که‌سێک ده‌یه‌وێت من و خه‌ڵکه‌که‌م بکاته کۆیله. من قه‌ت شه‌ڕ بۆ په‌ره‌دانی خاک ناکه‌م ئه‌گه‌ر ته‌نانه‌ت سزای زیندانیشم پێ بده‌ن. من قه‌ت شه‌ڕ بۆ ئه‌وه ناکه‌م با نه‌ته‌وه‌که‌م ژوری خه‌وێکی زیاتری ببێت. من قه‌ت بۆ شوێنی شکۆدار و شتی به‌نرخ یان حه‌زه نه‌ته‌وه‌ییه‌کان شه‌ڕ ناکه‌م. من به‌س شه‌ڕ بۆ ژیان و ئاشتی ده‌که‌م.\nپاسیفیسته ئوروپاییه‌کان پێ له‌سه‌ر ئه‌وه داده‌گرن که شه‌ڕ پێکهێنه‌ری ئه‌وپه‌ڕی ناحه‌زی و ماڵوێرانی له دونیادایه. به‌ڵام لێره‌دا جیاوازیێک له نێوان من و ئه‌واندا دروست ده‌بێت، چون له قاموسی مندا شه‌ڕ ترسناکه، به‌ڵام ده‌ستدرێژی یانی ئه‌وپه‌ڕی به‌دخوازی و خراپه. ئه‌گه‌ر له ساڵی 1939 هه‌موو دونیا جگه له ئه‌ڵمانیا بڕوای به‌وه بووایه که شه‌ڕ دیارده‌یه‌کی ترسناکه و خۆیان لێ بپاراستایه، ئێستا هیتلێر ئاغا و سه‌رۆکی عاله‌م بوو. بۆیه ئینسان ده‌بێت دژی ده‌ستدرێژی، له هه‌رکوێدا بێت، به‌شه‌ڕ بێت و به‌ری پێبگرێت. به‌ڵام ته‌نیا کاتێک که باس له ژیان و ئاشتی بێت، نه‌ک شه‌ڕ بۆ په‌ره دانی وڵات و ئه‌م جۆره شتانه.\nکاتێ من سکه‌ی ئه‌م چه‌مکه‌م لێدا "له عشق گه‌ڕێ ئاشتی سازکه" ( Make Peace Not Love ) قه‌ت مه‌به‌ستم خوتبه‌کردن دژی عشق نه‌بوو. به‌ڵکو ده‌موویست درزێک بخه‌مه نێو ئه‌م وته ئیحساسیه‌ی که باس له ئاشتی و عشق و براده‌ری و نه‌رمی و لێبوردن و پێکهاتن و ... ده‌کات – ئه‌و باوڕه‌ی که پیوایه ئه‌گه‌ر ئینسان ته‌نیا چه‌که‌که‌ی دا بنێت، ئیتر دونیا خۆش و پڕ له عشق و خۆشه‌ویستی ده‌بێت. من بۆ خۆم پێموایه که ئه‌وین شتێکی زۆر ده‌گمه‌نه. به گوێره‌ی تێگه‌یشتنی من ئینسان ده‌توانێت ده که‌سی خۆش بوێت. ئه‌گه‌ر خاوه‌ن دڵێکی سه‌خیش بێت له‌وانه‌یه بتوانێت بیست که‌سیشی خۆش بووێت. که‌سێکی خۆشبه‌خت ئه‌توانێت ببێته خۆشه‌ویستی ده که‌س یان زۆر خۆش شانسیش بێت ره‌نگه بیست که‌س خۆشیان بووێت. ئه‌گه‌ر که‌سێک پێم بڵێت که ئه‌و ئه‌مریکای لاتین یان جیهانی سێهه‌م یان ئینسانییه‌تی خۆش ده‌وێت، به رای من ئه‌مه ناروون و بێ مانا ده‌نوێنێت. وه‌ک چۆن گۆرانیێکی به‌ناوبانگی کۆن به تانه‌وه ده‌ڵێت که: > ئاشکرایه که عشق ئه‌وه‌نده نییه که به‌شی هه‌موومان بکات <. من پێم وایه که عشق ئه‌و کلیله چاک و به‌هێزه نییه که بکرێت موشکله نێۆنه‌ته‌وه‌ییه‌کانی پێ حه‌ل بکه‌ین. ئێمه پێویستمان به جۆرێکی تر له چاکی و باشی هه‌یه. پێویستمان به هه‌ستێکه بۆ عه‌داڵه‌ت و عه‌قڵێکی سالم و ته‌ندروست له گه‌ڵیدا. ئێمه پێویستمان به‌و فانتاسی و تواناییه‌یه که بتوانین خۆمان له جێگه‌ی که‌سی که دابنین. ئێمه پێویستیمان به‌و توانا عه‌قڵانییه‌یه که بسازین و بتوانین له کاتی پێویستدا فیداکار و له‌خۆبوردوو بین و سازش بکه‌ین، به‌ڵام نیازمان به خۆکوژی بۆ ئاشتی نییه. > من ئه‌بێ خۆم فیدا بکه‌م بۆ ئه‌وه‌ی تۆ خۆشبه‌خت بیت.< یان : > تۆ ده‌بێ خۆت بده‌ی به‌کوشت بۆ ئه‌وه‌ی من خۆشبه‌خت بژیم.< من جیاوازیێک له نێوان ئه‌و دوو حاڵه‌ته‌دا نابینم، لێکچونه‌کانیان زۆر زیاتره له‌وه‌ی بڕوا بکه‌یت. به بۆچوونی من پێچه‌وانه‌ی شه‌ڕ نابێته عشق و هاوده‌ردی، عه‌کسی شه‌ڕ دڵفراوانی و براده‌ری و لێبوردوویی نییه. به‌ڵکو دژ و عه‌کسی شه‌ڕ ئاشتییه. نه‌ته‌وه‌کان پێویستان به‌وه‌یه که له ئاشتیدا بژین. ئه‌گه‌ر من له ژیانی خۆمدا بتوانم ببینم که ده‌وڵه‌تی ئیسرائیل له په‌نای ده‌وڵه‌تی فه‌له‌ستیندا وه‌ک دوو جیرانی رێکوپێک و دڵسۆزی یه‌ک، به بێ سه‌رکوت، بێ ته‌قینه‌وه، بێ خوێنرشتن و ترۆر بژین، ئه‌وکاته ئه‌توانم بڵێم رازی و خۆشحاڵم، حه‌تتا ئه‌گه‌ر ئه‌وینیش له نێوان خه‌ڵکدا نه‌بێت. وه‌ک شاعیر "روبێرت فروست" ئه‌ڵێت: " به په‌رژینی باش جیرانی چاکت ده‌بێت.".


قایمقامی مه‌خمور: هێرشه‌كه‌ی سه‌ر كه‌مپی مه‌خمور لای من " بكه‌ر نادیاره" ناتوانم بڵێم فڕۆكه‌ی توركی بوون یا هی لایه‌نێك بووه - ئاگاپرێس | Aga Press\nدوو شه‌ممه 17 كانونی یه‌كه‌م 2018\nقایمقامی مه‌خمور: هێرشه‌كه‌ی سه‌ر كه‌مپی مه‌خمور لای من ” بكه‌ر نادیاره” ناتوانم بڵێم فڕۆكه‌ی توركی بوون یا هی لایه‌نێك بووه\nبەروار : 17 كانونی یه‌كه‌م 2018\nلە میانی وتووێژێکی ژیار محەمەد لە بەشی کوردی دەنگی ئەمریکا ڕزگار محەمەد قایمقامی قەزای مەخمور دەڵێت” بۆردومانکردنی کەمپی مەخمور “بکەر نادیارە” من بە شێوەیەکی فەرمی تەنانەت ناتوانم بڵێم ئەو بۆردومانە لەلایەن فڕۆکەی تورکیەوە کراوە یا هی چ لایەنێک بووە. ئەوەی کە ڕووی دا تەنها یەک لێدان بوو کە دوو فڕۆکەی جەنگی بوون لە چوار شوێنیان داوە. بەداخەوە ئەوەی کە من لە کۆمیتەی پەیوەندییەکان وەرمگرتووە چوار “شەهید” هەیە کە بونە قوربانی ئەو جموجۆڵانە. قایمقامی قەزای مەخمور دەشڵێت” جگە لە “ڕووداو” هیچ ناوێکی تری نیە چونکە “توصیف-ە قانونی”یەکە وایە چونکە ئەو لایەنەی پێی هەستاوە ” به بۆردومانکردنی کەمپی مەخمور” لای من دیار نیە چونکە خۆی نه‌یوتووه منم، ئەوەی کە دەزانین دوو فڕۆکە بووە بۆردومانی کردووە بەڵام ناتوانم بڵێم هی کێیە، قسەی خەڵک دەتوانم بگێڕمەوە بەڵام ناتوانم وەک لایەنێکی فەرمی بڵێم هی کێ بووە ئەو فڕۆکانە، دەشڵیت” جگە لە پارێزگاری هەولێر کە بەتەلەفۆن قسەی لەگەڵ کردووە لەسەر پێداویستی بۆ نەخۆشخانە وە چۆنیەتی ڕووداوەکە هیچ لایەنێکی فەرمی حکومەتی هەرێم و عێراقی لێی نەپرسیوون هۆکاری ڕووداوەکە و هەڵوێستیان چیە؟ دەربارەی قسەکانی ڕەجەب تەیب ئەردۆگان-یش دەڵێت” ئەوە زیاتر ئیشی ئێوەیە “موتابەعەی”میدیا بکەن ڕاستیەکەی کاتم نیە و ناتوانم “موتابەعە” بکەم بەڵام ئەگەر وای وتبێت ئەوە دان پێدانانە.”\nکۆتایی هەفتەی ڕابردوو بەپێی میدیا لۆکاڵیەکانی هەرێمی کوردستان و بەرپرسانی کەمپەکە” فڕۆکەکانی تورکیا” بۆردومانی کەمپی مەخموریان کرد بەو هۆیەوە چوار کەس گیانیان لەدەستدا.”\nڕزگار محەمەد قایمقامی قەزای مەخمور لەسەرەتای وتووێژەکەدا ئەو بۆردومانەی بە ڕووداو ناوبرد و وتی” ئەو ڕووداوە تەنها یەکجار بووە کە لەلایەن دوو فڕۆکەوە بۆردومانەکە کراوە و بەشی ڕۆژهەڵاتی کەمپەکەی گرتۆتەوە، خۆ ئەگەر ناوەوەی کەمپەکەی بگرتایەوە ئەوە قوربانیەکان زیاتر دەبوون و كاره‌ساته‌كه گه‌وره‌تر ده‌بوون چونکە ژمارەی دانیشتوانی کەمپەکە 12 هەزار کەسە.” قایمقامی قەزای مەخمور جەختی کردەوە ” جگە لە “ڕووداو” هیچ ناوێکی تری نیە چونکە “توصیف-ە قانونی”یەکە وایە چونکە ئەو لایەنەی پێی هەستاوە “بۆردومانکردنی کەمپی مەخمور” لای من دیار نیە ناتوانم بەشێوەیەکی فەرمی بڵێم فڵانە لایەنە چونکە خۆی وتویەتی منم،ئەوی کەدەزانین دوو فڕۆکە بووە بۆردومانی کردووە بەڵام ناتوانم بڵێم هی کێیە، قسەی خەڵک دەتوانم بگێڕمەوە بەڵام ناتوانم وەک لایەنێکی فەرمی بڵێم هی کێ بووە ئەو فڕۆکانە.”\nسەبارەت بەوەی وەک قایمقامی قەزای مەخمور ئایا بە دواداچونیان کردووە کە هۆکاری ئەو بۆردومانە چی بووە ؟ ڕزگار محەمەد ڕایگەیاند ” سەبارەت بەمن ئەوە “بکەر نادیارە” من بە شێوەیەکی فەرمی تەنانەت ناتوانم بڵێم ئەو بۆردومانە لەلایەن فڕۆکەی تورکیەوە کراوە یا هی چ لایەنێک بووە ئەو فڕۆکانە، تەنها قسەکە لە زاری خەڵکی ئەوێوە بیستومانە و دەیگێڕنەوە، وە وەکو بەڕێوەبەرایەتی پۆلیسی مەخمور کە سەر بە ئێمەیە تا ئێستا نەیانتوانیووە سەردانی ئەو شوێنە بکەن بۆ دیاریکردنی زیانەکانی یاخود ئەو کەسەی کە تۆمەتبار دەکرێت بە “ئیعتباری” ئەو خەڵکەی باسی دەکەن، وە ئەو ناوچەیە “عایدی” پۆلیسی فیدراڵیە ئەوان چوونەتە شوێنەکە بۆ لێکۆڵینەوە هەتا ئەوانیش نەیانوتووە کە فڕۆکەکان تورکی بوون یا هی لایەنی تر کە ئەو کەمپەی بۆردومان کردووە.”\nدەربارەی ئەوەی هەڵوێستیان لەوبارەیەوە چی بووە ؟ قایمقامی مەخمور ڕایگەیاند ” ئێمە گەیاندومانە بەسەرو خۆمان کە پارێزگاری هەولێرە بەتەلەفۆن قسەمان لەسەری کرد وە باسی زیانەکانیمان کرد لەگەڵ دابینکردنی “ئیسعاف” و شوێن لە نەخۆشخانە بۆ بریندارەکان، ئەوی تر بابەتی سەروەرییە پەیوەندی بەسەر و ئێمەوە هەیە.” وتیشی” جگە لە پارێزگاری هەولێر کە بەتەلەفۆن قسەی لەگەڵ کردووە لەسەر پێداویستی بۆ نەخۆشخانە وە چۆنیەتی ڕوداوەکە هیچ لایەنێکی فەرمی حکومەتی هەرێم و عیراقی لێی نەپرسیوون هۆکاری ڕوداوەکە و هەڵوێستیان چیە؟”\nرۆژی 13/12 ڕەجەب تەیب ئەردۆغان سەرۆک کۆماری تورکیا لە میانی کۆنفرانسی یەکەمی دادوەریی دادگا باڵاکان و دادگا دەستورییەکاندا ڕایگەیاند” ئۆپەراسیۆنمان بۆ سەر شەنگال و دامێنەکانی مەخمور و قەرەچۆغ ئەنجامدا… و ئۆپەراسیۆنی دیکەشی بەدووا دێت” بەوتەی ئەردۆگان ئەو هێرشانە بۆ” پاراستنی شکۆی ئوممەت و هەموو مرۆڤایەتیه.”\nبەڵام ڕزگار محەمەد بێ ئاگایی خۆی لەو وتانەی سەرۆک کۆماری تورکیا دەردەبڕێت و دەڵێت” خۆی ئەوە کاری ئێوەیە “متابەعەی” میدیاکان دەکەن، من بەو شێوەیە بەڕاستی کاتم نیە و ناتوانم (موتابەعەی) میدیاکان بکەم، ئەگەر وابێت ئەوە دان پێدانانە و ئێمەش دەڵێین تەواو فڕۆکەکانی تورکیا بوون.” ئه‌گه‌ر سه‌رۆك كۆماری توركیا وای وتبێت”\nوتیشی” ئەو کەمپە وەک وتم زیاتر لە 12هەزار کەرسی تێدا نیشتەجێیە کە خەڵکی “سڤیلن” و ژن و منداڵ و خێزانن ئەگەر جموجۆڵیش هەبێت نابێتە پاساو بۆ هێرش کردنە سەریان بەو شێوەیە کە مەترسی بکەوێتە سەر ژیانی ئەو هەموو خەڵکە کە لەوێیە.بۆیە بەتوندی دژی دەوەستینەوە.” وتیشی” هەڵکەوتە جوگرافیەکەی کەمپەکە لە ناوچەیەکی قوڵاییە، سەدان کیلۆمەتر لە سنوورەکان دوورن بۆیە ئەگەر جموجۆلیش هەبێت ناوخۆییە و هیچ زیانێکی بۆ دەرەوە نیە.”\nئاگاپرێس توركيا حکومەتی هەرێمی کوردستان ,


پەیامی رێکخراوی لاوانی خەبات بەبۆنەی رۆژی جیهانی لاوان\nئەندامانی تێکۆشەری ریزەکانی رێکخراوی لاوان\nبەبۆنەی رۆژی جیهانی لاوان گەرمترین پیرۆزباییتان پێشکەش دەکەین و بەو هیوایەی ئەو رۆژە ببێتە هەوێنی گەیشتنی لاوانی ستەملێکراوی کوردستان بە تەواوی ئامانج و مافە رەواکانیان.\nلە ساڵی ١٩٩٩ زاینی رێکخراوی نەتەوە یەکگرتوەکان رۆژی ١٢ی ئاگوستی وەک ڕۆژی جیھانی لاوان پەسەندکرد.\nبەبۆنەی رۆژی جیهانی لاوان ساڵانە لە زۆربەی وڵاتانی جیهان بە بەرنامە و پرۆگرامی جۆراوجۆر ئەو یادە بەرزڕادەگیرێت، رێکخراوی لاوانی خەباتیش هەر ساڵێک بە پەیام و بەرنامەی جیاواز یادی ئەو رۆژەی کردووەتەوە.\nرۆژی جیهانی لاوان دەرفەتێکە بۆ دڵخۆش بوون بەو دەستکەوت و پێشەوەچوونانەی لاوان لەسەرتاسەری جیهان لەزۆربەی بوارەکان پێی گەیشتوون، بەڵام بەداخەوە لە کوردستان و ئێران ئەو یادە نەهامەتی و ئازارەکانی لاوانمان لە سایەی دەسەڵاتی گەندەڵی رژێمی ئاخوندی بیردەهێنێتەوە، رژیمێک کە بۆ ماوەی زیاتر لە ٤٠ ساڵ کاری لەسەر شکاندن و بێهێزکردنی لاوان کردووە و تەنها ئەشکەنجە، زیندان و سێدارەی پێ رەوا بینیون.\nلە زۆربەی وڵاتانی پێشکەوتووی جیهاندا لاوان پێداویستییەکانی خوێندن و پەروردە و هەلی کاریان بۆ فەراهەم کراوە بۆ ئەوەی خۆیان ببەنەپێشەوە و بە باشترین شێوە خزمەت بە گەل و نیشتمانیان بکەن.\nبەڵام لە ئێراندا نەک هیچ کام لەو مافە سەرەتاییانە بە لاوان رەوا نابیندرێت بەڵکو رژێمی ئاخوندی بە تەواوی توانای خۆی کار بۆ ژێرپێخستی هێز و ورەی لاوانی کوردستان و ئێران دەکات.\nبەڵام خۆشبەختانە لاوان سەرڕای تاوانەکانی رژێمی ئاخوندی زۆر چالاکانە لە وەرگرتی زانست و خۆپەروردەکردن بەردەوام بوون و دژ بە پلانە گڵاوەکانی رژێمی ئاخوندی وەستاونەتەوە.\nهەر لەسەرەتای قۆرخکردنی دەسەڵات لەلایەن رژێمی ئاخوندی، لاوان دەوری گرینگیان گێڕاوە لە هەڵسوڕاندی ئەرکەکانی خەبات و شۆڕش و ئێستاش لە ناوخۆ و دەرەوەی وڵات پێشڕەوی خۆپیشاندان و رێپێوانەکان دەکەن و لە هەوڵی گەیاندنی دەنگی دانیشتوان و لاوانی کوردستان و ئێرانن بە کۆمەڵگای جیهانی و رێکخراوەکانی مافی مرۆڤ.\nرێکخروای لاوان باوەڕی وایە کە تەنها چارەسەر بۆ باردۆخی خراپی لاوان و دانیشتوانی کوردستان و ئیران و گەیشتن بە ئامانج و مافە رەواکانیان بە تەفروتوونابوون و لەناوچوونی یەکجاری رژێمی دیکتاتۆری ئاخوندییە.\nرێکخراوی لاوانی خەبات وەک هەمیشە بەردەوام دەبێت لە خزمەت کردن بە لاوانی کوردستان و ئەندامانی ریزەکانی و تاکو گەیشتنی لاوان و هاونیشتمانیان بە مافە رەواکانیان و بە ئامانج گەیشتنی خەباتی رەوای گەلەکەمان و رووخانی رژێمی ئاخوندی لە خەبات و تێکوشان بەردەوام دەبێت.\nجارێکی تر پیرۆزبایی رۆژی جیهانی لاوانتان پێدەڵێین و بەهیوای ئەوەی ساڵی داهاتوو ئەو یادە لە کوردستانی ئازادکراو بەرزڕابگرین.\nسەرکەوێت خەباتی رەوای گەلەکەمان\nبڕوخێت رژێمی دیکتاتۆری ئاخوندی\n١٢ی ئاگوستی ٢٠٢١\nڕێکه‌و 2021-08-12 16:52:08


راگەیاندنی منداڵان .. بەشی سێیەم .. رادیۆ .. تەلەفزیۆن .. ئینتەرنێت . رەزا شوان – Giareng\nلە 23 ئازار , 2015\nرادیۆ وەکو دەزگایەکی بیستن، رۆڵێکی گرنگی لە گەیاندی رۆشنبیری و زانستی و زانیاری گشتی و هەواڵی هەمەڕەنگەدا هەبووە و، هەیە .. بەڵام لە ئەمڕۆدا، کەلێ دەزگای راگەیاندنی گرنگتر و زۆر پێشکەوتووتر هاتوونەتە کایەوە .. کە بە دەنگ و رەنگ و جووڵەوە، بابەتەکان و هەواڵی رۆژانە دەگەیەنێن .. لە ساڵانی سییەکاندا تا حەفتاکانی سەدەی رابردوو، رادیۆ دەزگایەکی هەرە سەرەکی راگەیاندن بوو، لە هەموو ماڵێکدا رادیۆ هەبوو .. رۆڵیکی گرنگی هەبوو لە پێشکەوتنی رۆشنبیری و ئەدەبی و هونەری و زانستی و زانیاری هەمەرەنگەی گشتیدا. منداڵانیش پشکیان لە بەرنەمەکانی رادیۆدا هەبوو، بەرنامەی هەفتانەی تایبەتیان بۆ ئامادە دەکردن و پێشکەشیان دەکردن .. بە دەیان گۆرانی و سروودی منداڵان، لە رادیۆدا تۆمارکران و لێدەدران.\nلە هەموو شوێنێکی، جیهاندا، تەلەفزیۆن بۆتە دەزگایەکی پێویست و سەرەکیی ماڵان، بە دەنگ و رەنگ و جووڵە، سەرنجی گەورە و منداڵانی بۆ لای خۆی راکێشاوە، زۆربەی داناکان تەلەفزیۆن بە شاکارترین داهێنانی مرۆڤ لەم سەردەمەدا دەزانن، تەلەفزیۆن شۆڕش و وەرچەرخانێکی لە بواری فێرکردن و رۆشنبیری و زانستی و هونەری و کۆمەڵایەتی و زانیاری گشتیدا پەرپاکرد .. منداڵان رۆژانە بۆ ماوەیەکی زۆر سەیری تەلەفزیۆن دەکەن، بە تایبەتیش ئەو کەناڵانەی کە تایبەتن بە منداڵانەوە .. توێژێنەرەکان ئاماژە بەوە دەکەن کە ( ٩٨% ) ئەو زانستییانەی وەری دەگرین ، لە رێی چاو و گوێوە وەریان دەگرین .. وەرگرتنی هەر کەسێ لە رێی ( وێنە و دەنگەوە) لە (٣٠ % ) زیاتر دەبێت .. ماوەی ئەو زانیارییانەی کە وەرشیان دەگڕین، لە ( ٥٥ % ) لە یادمانەوەیان زیاتر دەبێت .. تەلەفزیۆن کاریگەرییەکی ئەرێنی و قووڵی لەسەر ژیانی ئەمڕۆ و ژیانی داهاتووی منداڵاندا هەیە، زانایانی دەروونناسی دەڵێن : لە زانیاری پەروەردەی نوێدا، لە دوای رۆڵی دایک و باوکەوە رۆڵی تەلەفزیۆن دێت .. تەلەفزیۆن سوود و زیانیشی هەیە .. بەڵام سوودەکانی بۆ ژیان زیاترن لە زیانەکانی .. لە بارەی زیانی تەلەفزیۆنەوە، پرۆفیسۆر ( گلین سپارکس ) کە پسپۆرە لە زانستی پەیوەندییە کۆمەڵایەتییەکاندا، مامۆستایە لە زانکۆی ( برود )ی ئەمریکی لە هەرێمی ( ئەندیانا ) دەڵێت : ” خووگرتنی خەڵکی بە سەیرکردنی تەلەفزیۆنەوە .. زیان بە پەیوەندییە کۆمەڵایەتییەکان دەگەیەنێت .. بوار بۆ هاوڕێ گرتنی تازە ناهێڵێتەوە .. کە لە ژوورێکدا دادەنیشن و، هەموو سەیری تەلەفزیۆن دەکەن .. زۆر بە کەمی پێکەوە دەدوێن .. تەنانەت سەیری رووخساری یەکتریش ناکەن .. لە جیاتی ئەو شەوارە درێژەی کە بە دیاری تەلەفزیۆنەوە بەسەری دەبەن .. باشتر وایە لە ماڵەوە دەربچن و .. بە پێ بڕۆن و پیاسە بکەن .. یا وەرزش بکەن .. یا پێکەوە دابنیشن و پلانی داهاتوویان دابنێن .. گەلێ لە فیلم و لە ئەڵقە درامییەکانی تەلەفزیۆن ژەهراوین .. فاکتەرن بۆ لاوازی کردنی پەیوەندیە خێزانی و کۆمەڵایەتییەکان .. گۆشەگیری دروست دەکەن .. سۆز و هەست و گۆیدێری و رێز بۆ دایکان و باوکان لای منداڵەکانیان لاواز دەکەن … ”


◄ Результат: Found 140, page 1 of 14 Items per page: 🗐 1 🗐 5 🗐 10 🗐 25 🗐 50 🗐 100\n📅 Добавлен Jul 21 2017 10:50AM\nبەپێی هەواڵی کۆمەڵەی مافی مرۆڤی کوردستان و هەواڵی [ Больше... 👁] ✖ ✖ ✖ 0 0 ✔ 91% ✍ H.B. 21-7-2017 10:50:12\n📊 195 حاڵەتی خۆکوژیی لە شاری مەهاباد ڕووی داوە Статистика и опросы\n📅 Добавлен Nov 29 2018 3:14PM\n👁 Этот пункт был просмотрен раз 1,730\nئاژانسی کوردپا: لە شەش مانگی یەکەمی ئەمساڵدا، 195 [ Больше... 👁] ✖ ✖ 0 1 ✔ 99% ✍ H.B. 29-11-2018 15:14:29\n👫 ئارام ئاوارە (ئەبو ئاوارە مەهابادی) биография\n📅 Добавлен Jul 12 2016 9:08AM\nهاووڵاتییەکی مەهابادییە، ئەندامی گرووپی تێروریستی [ Больше... 👁] ✖ ✖ 0 0 ✔ 70% ✍ S.E. 12-7-2016 9:08:39\n📷 ئاهەنگگێڕانی خەڵکی مەهاباد بەبۆنەی چەسپانی فیدڕاڵیی باشووری کوردستانەوە Изображение и описание\n📅 Добавлен Dec 15 2013 4:06PM\n2003 [ Больше... 👁] ✖ ✖ 1 0 ✔ 70% ✍ H.B. 15-12-2013 16:06:14\n📷 ئاهەنگی لەدایکبوونی شا لە مەهاباد - 1967 Изображение и описание\n📅 Добавлен Dec 12 2014 12:09PM\n👁 Этот пункт был просмотрен раз 3,383\n... [ Больше... 👁] ✖ ✖ 0 0 ✔ 60% ✍ H.B. 12-12-2014 12:09:41\n📕 ئاڵبومی عەلیخان، والیی قاجار لە سابڵاغ (مەهاباد)، کۆتایی 1800 و سەرەتاکانی 1900 ی زایینی библиотека\n📅 Добавлен Jun 12 2020 2:45PM\n👁 Этот пункт был просмотрен раз 33,963\nئەلبوومێکی زۆر ناوازەیە.. زۆرینەی وێنەکانی سەرباس [ Больше... 👁] 📕 ✖ 0 0 ✔ 99% ✍ H.B. 12-6-2020 14:45:26\n👁 Этот пункт был просмотрен раз 2,268\n☂ ئەنجومەنی سەوزبیرانی لاوی مەهاباد Стороны и организации\nیەکێک لە ڕێکخراوە ژینگەپارێزییەکانە، لە شاری مەهاب [ Больше... 👁] ✖ ✖ ✖ 0 1 ✔ 64% ✍ S.E. 28-8-2018 23:05:17\n📷 باخی سیسەی مەهاباد بەهاری 1942 Изображение и описание\n📅 Добавлен Nov 17 2009 9:50PM\n👁 Этот пункт был просмотрен раз 7,163\nریزی یەکەم لە راستەوە: 1- عەلی ریحانی2 - ئەحمەدی ئ [ Больше... 👁] ✖ ✖ 0 0 ✔ 80% ✍ H.B. 17-11-2009 21:50:04\n| Время создания страницы: 4,414 секунд!


کوردیپێدیا - لیژنەی ئەمنی سلێمانی: مۆڵەت بە هیچ گردبوونەوەیەک نادرێت\n📝 لیژنەی ئەمنی سلێمانی: مۆڵەت بە هیچ گردبوونەوەیەک نادرێت | پۆل: بەڵگەنامەکان | زمانی بابەت: 🏳 کوردیی ناوەڕاست\nلیژنەی ئەمنی سلێمانی: مۆڵەت بە هیچ گردبوونەوەیەک نادرێت\nبەرەچاوکردنی ئەو بارودۆخە ناهەموارەی رووی لە هەرێمی کوردستان کردوەو لەپێناو پاراستنی زیاتری ئارامی و ئاسایشی پارێزگاکەمان، لیژنەی ئەمنی پارێزگای سلێمانیسلێمانی داوا لە سەرجەم حزب و لایەن و کۆمەڵە و رێکخراوەکان دەکات، لەم کاتەدا پەنا نەبەنە بەر ئەنجامدانی هیچ کۆبوونەوەو گردبوونەوەیەکی جەماوەری لەژێر هەر داوا و پاساوێکدا بێت.\nلیژنەی ئەمنی پارێزگای سلێمانی تەئکید دەکاتەوە، لەبەر ئەوەی بارودۆخ لەبار نییە و ژمارەیەکی زۆر ئاوارە روویان لە پارێزگاکەکە کردووەو بۆ ئەوەی هێزە ئەمنییەکان و دەزگا حکومییەکان سەرقاڵ نەبن، مۆڵەت نادات بەهیچ گردبوونەوە و چالاکی و خۆپیشاندانێک و هەر لایەنێک پابەند نەبێت رووبەرووی یاسا دەکرێتەوە.\nئەم داواکارییەی لیژنەی ئەمنی تەنیا و تەنیا لەپێناو پاراستی ئارامی پارێزگاکەو دوورخستەوەی هاووڵاتیانە لە دڵەراوکێ و نیگەرانی زیاتر، بۆیە داوا لەهەموو لایەک دەکەین ئەم ماوەیە دان بەخۆیاندا بگرن و هاوکار و پشتیوانمان بن.\nهەموو لایەکیش دڵنیا دەکەینەوە سەرجەم هێزە ئەمنییەکان لە حاڵەتی ئامادەباشی تەواودان بۆ پاراستنی ئاسایشی پارێزگاکەمان و دڵنیاشین هاووڵاتیانی خۆشەویست و لایەنەکان لە ئاستی بەرپرسیارێتیدا دەبن و چاوەڕوانی هاوکاری هەموو لایەکین.\nلیژنەی ئەمنی پارێزگای سلێمانی\n➕ ئەم بابەتە لەلایەن: (هاوڕێ باخەوان)ەوە لە: Oct 19 2017 9:19AM تۆمارکراوە


فێركردنە لەسەر بنەماى مێشك - Feropedia فێرۆپيديا\nماڵەوە /بابەتە بەربڵاوەكانى فێركردن/فێركردنە لەسەر بنەماى مێشك\nفێركردنە لەسەر بنەماى مێشك – لایەنە شاراوەكانی مێشكی مرۆڤ و ئەو ڕێنوماييانه بدۆزەرەوە، كە بواری زانستی دەماریی پێشكەشی دەكات لە بارەی چۆنێتی فێربوونی فێرخواز وبەشدارى پێكردنيان لە هۆڵی خوێندندا.\nJiyan Haji فێربوونی كۆمەڵایەتی, فێركردنە لەسەر بنەماى مێشك\nله ڕۆژگارى ئه‌مڕۆدا، ڕه‌هه‌نده‌كانى پێوانه‌سازيى تواناى هزريى خوێندكاران پتر له جاران گرنگتر و پڕبايه‌ختربووه. ئه‌و ڕه‌هه‌ندانه‌ش له ئێستادا خۆيان له‌م پێوانانه‌دا ده‌بيننه‌وه: تواناى هه‌ڵسه‌نگاندن بۆ ڕا، ديد و تێڕوانينه جياوازه‌كان به مێشكێكى كراوه‌وه. له‌خۆبردوويى به‌رامبه‌ر ئه‌گه‌رى ئه‌نجامدانى هه‌ڵه.  ڕه‌چاوكرنى زياتر له ڕێگايه‌ك بۆ شيكارى گرفت و ئارێشه‌كان. سه‌رقاڵبوون و …\nKhabat Rafiq فێربوونی كۆمەڵایەتی, فێركردنە لەسەر بنەماى مێشك, فێركردنى منداڵان, فێركردنى نەوجەوانان\nئێمه زياتر له هه‌موو كات به‌ئاگاين كه هاندان و به‌شداريكردنى خوێندكاران بنچينه‌ن بۆ به‌رده‌وام بوونى فێربوون. به‌ڵام گفتوگۆى كه‌متر هه‌بووه له‌سه‌ر بۆچى و چۆن هاندانى ناوه‌كى كارده‌كات؟ له ڕاستيدا ، ئێمه له‌باره‌ى هاندانى خوێندكارانه‌وه ده‌دوێين ، ديمه‌نێكى ڕاستيمان له‌بيرچووه كه پێشتر خۆيان زۆر جار هاندراون بۆ ئه‌نجامنه‌دانى ئه‌و كارانه‌ى كه په‌روه‌رده‌كاران ده‌يانه‌وێت ئه‌نجامى بده‌ن.\nShokhan Mohammed Hadi تاقیكردنەوە و هەڵسەنگاندن, فێركردنە لەسەر بنەماى مێشك\nئێمە لە جیهانێکی فشار دروستکەردا دەژین، و فشاریش لای خوێندکاران و فێرکاران بەرز دەبێتەوە لە کاتی ئامادەکاریدا بۆ تاقیکردنەوە گرنگەکان. دەکرێت دەرئەنجامی ئەم فشار دروستکەرانەش گەورەبن کاتێک نمرەکانی تاقیکردنەوە بە سەرمایەی خوێندن، هەڵسەنگاندنەکانی مامۆستا، و دامەزراندنی داهاتووی خوێندکارانەوە دەبەسترێنەوە. لە سۆنگەی دەمارییەوە، فشاری بەرز سووڕی فێربوونی دەمار تێکدەدات و بنیادنان، …\nDaban Fariq فێركردنە لەسەر بنەماى مێشك\nكاتێك كە خوێنكارەكانت بە ماوەى نەوجەوانيدا تێپەڕ دەبن، مێشكييان بە گۆڕانى بەردەوامدا دەڕوات لە ئاڵۆزييەوە بۆ ڕونى. ئەو گۆڕانكاريانەى لە كاتى ئەم گەشەكردنەدا ڕوودەدات كاريگەرى قوڵى هەيە لەسەر ئەوەى كە چۆن ڕێنموونى ئەو خوێنكارانە بكەيت لەماوەى ئەو ساڵانەى كە بەم گۆڕانكارييانەدا تێدەپەڕن. مێشك بە قۆناغێكى كامڵبوونى خێرا دەڕوات لە مانگەكانى …\nزەنگەکەیان بۆ لێبدە: ڕێگەیەکی نوێ بۆ لێدانی زەنگەکە\nلەماوەی ئەم چەند ساڵەی دواییدا کاتێک چوومە ناو پۆل بۆ بەجێ هێنانی خولی وانەوتنەوەم پێش تەواوکردنی زانکۆ. فێربووم کە چۆن وانەکە دەست پێ بکەم و بابەتەکان ڕێک بخەم وە بە چ ڕێگەیەک بابەتەکان باشتر لەلایەن فێرخوازەکانەوە وەردەگیرێت و بیریان دەمێنێت. هەر لە کۆنەوە بەشێوەیەکی گشتی فێرخواز لەسەر زەنگ لێدان ڕاهێنراوە. …\nمەشق کردن و پەروەردە و بەرەوپێشچوون


وشەیە‌كی گه‌وره و خاوه‌ن سه‌روه‌ره، له‌هه‌مان كاتیشدا بچوك و سانایه زۆرترین بێ رێزی به‌رامبه‌ر ده‌كرێت، بنه‌مای هه‌موو حوكمڕانیه‌تێكه، پێش ئه‌وه‌ی باسی دیموكرتی و سه‌ربه‌ستی بكرێت، ده‌بێت باسی یاسا وجۆره‌كه‌ی و گونجاوی له‌گه‌ڵ سه‌رده‌م بكرێت...\nزۆرینه‌ی ئه‌و ڕه‌فتارانه‌ی ئه‌مڕۆ ڕووده‌ده‌ن ده‌ر‌بڕینێكه به‌ڕوون ئاشكرایی ده‌یان بینیین و به چاو تروكانێك ئه‌نجامی ده‌ده‌ین هه‌ست ناكه‌ین دژی یاساین، ده‌توانیین بڵێین زۆربه‌ی ڕه‌فتاره‌كان تاوانن له دژی یاسا.\nڕۆژانه له سۆشیال میدیا گوێبیستی ڕووداوه‌كانی هاتووچۆ ده‌بین، چه‌ندین كه‌س به‌هۆی تیژڕه‌وی وسه‌رپێچیه‌كان گیان له‌ده‌ست ده‌ده‌ن وزامدار ده‌بن، هه‌واڵه‌كه ده‌بیستین و به‌ره‌و گوێبیستنی هه‌واڵێكی تر ده‌چین، كاردانه‌وه‌كان ته‌نیا ئاخ هه‌ڵكێشانێكه بۆ مردوه‌كان ئه‌وه‌شیان زوو له‌بیرده‌كرێت، بۆخۆشمان له‌وه دڵنیا نین چ كاتێك تووشی ئه‌م ڕووداوانه ده‌بین به هۆی خێرایی و كورتكردنه‌وه‌ی ڕێگا، به‌مه‌به‌ستی به‌ده‌ست هێنانی چه‌ند چڕكه‌یه‌كی تر له كات...\nئاریشه‌كه زۆر له سه‌رپێچی كردنی هاتووچۆ گه‌وره‌تره، به‌ڵام پوخته‌ی جێبه‌جێ كردنه‌كه ده‌ربڕینێكه بۆ نه‌بوونی یاسا، یاخود ده‌توانیین بڵێین گه‌ڕانه‌وه‌ی هه‌یبه‌تی یاسایه بۆ دواوه له ڕووبه‌ڕوبونه‌وه‌ی ڕه‌فتاره شازه‌كانی سه‌رپێچیكه‌ران، هه‌ر ڕه‌فتارێك چ گه‌وره بێت یاخود بچووك.\nده‌بێت ئه‌وه بزانیین گه‌ڕانه‌وه‌ی هه‌یبه‌تی ده‌وڵه‌ت كاتێك ده‌ست پێ ده‌كات، كه دیارده‌ی دروست كردنی تاسه‌ی هاووڵاتیان له به‌رده‌رگای ماڵه‌كانیان و فرۆشگاكانیان دروستی ده‌كه‌ن بۆله‌سه‌رخۆ ڕۆیشتنی ئۆتۆمبیله‌كان نامێنێت، واته هه‌ركه‌سه‌و یاسایه‌كی تایبه‌ت بۆخۆی داده‌نێت له‌وشوێنه‌ی ئاره‌زووی ده‌كات...\nهیچ كۆمه‌ڵگایه‌ك پێشكه‌وتن به‌خۆیه‌وه نابینێت، ئه‌گه‌ر ئامانجی سه‌ره‌كی له كرداره‌كانیدا ئاڵنگه‌ری یاسا بكات، كه به‌یه‌كێك له جێبه‌جێ نه‌كردنی بنه‌ماكانی پێكهێنانی ده‌وڵه‌ت هه‌ژمار ده‌كرێت.\nپێش ئه‌وه‌ی باسی سه‌ربه‌خۆی، دیموكراتییه‌ت وچاره‌سه‌ركردنی ئاریشه ئابووریه‌كان بكه‌ین، ده‌بێت هه‌وڵی ئه‌وه بده‌ین نیشتمانێكمان هه‌بێت، یاسا تیاییدا سه‌روه‌ربێت و له‌هه‌موو كات و شوێنێك ئاماده و كارا بێت، دادپه‌روه‌رانه بێت بۆ هه‌موو تاكه‌كانی ناو كۆمه‌ڵگا بێ جیاوازی كردن ...\nكاتێك یاسا سه‌روه‌ر ده‌بێت، له‌م كاته‌دا شێوه‌ی ئه‌و یاسایه‌مان ده‌وێت كه ئێمه شایه‌سته‌ین...\nتاوان له سه‌رده‌می كۆڕۆنا\nدامەزرێنەری بیر و هزر\nشه‌ڕی هۆشیاری كردنه‌وه\nتاکی سەر شاشەکان و تاکی ئاسایی\nهۆشیاریه‌كی ته‌ندروست و ته‌ندروستیه‌كی ته‌ندروست\nبا بڕوانامە نەکەین بە پێوەر\nله نزیك ...له دوور\nدەرسی زۆرمان لایە بۆ فێربوون، ئایا فێر دەبین


1227 جار بینراوە| لەرێکەوتى : 2015-08-12\nلەسەرەتاى وتارەکەیدا بەڕێز سەرۆکى فەرمانگە سوپاسى ڕێکخراوى بەهاناوەهاتنى نێودەوڵەتى و کۆمپانیاى بیۆند کرد بۆ ڕێکحستنى کۆنگرەکە و دواتریش بەخێرهاتنى میوانانى کۆنگرەى کرد کە لە دەرەوە و ناوەوەى وڵات ئامادەى کۆنگرەکە بوون و دواتر تیشکى خستە سەر گرنگى کارى ڕێکخراوەیى لە کوردستان و گرنگیدانى حکومەتى هەرێم بە کەرتى ڕێکخراوەیى و پشتیوانى فەرمانگە و حکومەتى بۆ هەموو چالاکییەکى مەدەنى دووپاتکردەوە.\nلە بەشێکى ترى وتەکانیدا گوتى: باسى لە بەرەوپێشچوونى کارى ڕێکخراوەیى کرد لە کوردستان و تیشکی خستە سەر ئەو ژینگە لەبارەى بۆ چالاکوانانى کۆمەڵگەى مەدەنى هاتۆتە پێشەوە لە کوردستان بۆ ئەنجامدانى چالاکییەکانیان لە چوارچێوەى ڕێکخراودا و هاوکارى و هەماهەنگییەکانى فەرمانگە و ئەنجومەنى وەزیران لەو بوارەدا خستەڕوو.\nکۆنگرەکە لە چوار ڕۆژى کارکردنیدا گرنگى دەدات بە گۆڕینەوەى زانیارى لەسەر بوارەکانى بەرەوپێشبردنى تواناکانى ئافرەتان و پاراستنى ژینگە و نوێبوونەوە لە بوارەکانى کارکرنداو و چەندین توێژینەوەى زانستى و وتار و لێکۆڵینەوە پێشکەش دەکرێن، کۆنگرەکە چوار ڕۆژ دەخایەنێت و ١٤/٨ کۆتایى بە کارەکانى دێنێت.


لە قەرەداغیش پشتیوانیی عەفرین کرا - RojNews\nلە قەرەداغیش پشتیوانیی عەفرین کرا\nڕۆژنیوز - قەرەداغ\nلە شارۆچکەی قەرەداغ گردبوونەوەکی جەماوەریی بۆ پشتیوانیی بەرخۆدانی عەفرین ڕێکخرا و تیایدا ئیدانە ھێرشەکانی سوپای تورک کرا بۆ سەر ئەو کانتۆنە.\nکاتژمێر ٠٢:٣٠ خولەکی پاش نیوەڕۆی ئەمڕۆ، لە شارۆچکەی قەرەداغ-ی سەر بە شاری سلێمانی، تەڤگەری ئازادیی کۆمەڵگەی کوردستان، گردبوونەوکی جەماوەریی بۆ پشتیوانیی بەرخۆدانی عەفرین ئەنجامدا.\nلە گردبوونەوکەدا، عەبدولوەهاب ئەحمەد، ئەندامی دەستەی بەڕێوبەرایەتی تەڤگەری ئازادیی وتارێکی پێشکەشکرد و وتی: ئەوەی لە عەفرین ڕوودەدات درێژکراوەی ئەو جینوساید و کۆمەڵکوژییەیە کە ڕژێمی پێشووی عێراق بەسەر قەرەداغ و ھەڵەبجە و گەرمیانیدا ھێنا، ئەو بەرگرییەش کە لە عەفرین دەکرێت، بەرگرییە لە ھەموو کوردستان و مرۆڤایەتی.\nعەبدولوەھاب ئاماژەی بە دەستگیرکردنی سالح موسلیم کرد لە وڵاتی چیک و وتی:"دوژمنان با ئەوە بزانن، کە بە گرتنی سەرۆک ئاپۆ و سەلاحەدین دەمیرتاش و ساڵح موسلیم ناگەنە ئامانجەکانیان و گەلی کورد بەھێزتر و یەکگرتووتر دەکات.\nئەو ئەندامی دەستەی بەڕێوەبەری تەڤگەری ئازادیی، داوای لە ھاوڵاتیانی شارۆچکەی قەرەداغ و باشوری کوردستان کرد، کە لەپێناو پوچەڵکردنەوەی ئامانجی دوژمناندا بەھەموو شێوەیەک پشتگیریی عەفرین بکەن.\nهەر لە گردبوونەوەکەدا، عادلی حاجی قادر، بەناوی دانیشتووانی شارۆچکەی قەرەداغەوە، قسەیکرد و وتی: وەک دانیشتووانی قەرەداغ ھاوسۆزی و پشتیوانی خۆمان بۆ شەڕڤانان و ھاوڵاتیانی عەفرین دەرەبڕین و ئیدانەی ھێرشی تورکیا دەکەین بۆ سەر کانتۆنی عەفرین.\nناوبراو داوای لە ھاوڵاتیان کرد، پشتیوانی و ھاکاری عەفرین بکەن و ھەڵوێست نیشانبدەن لەبەرامبەر ھەوڵە داگیرکارییەکانی دەوڵەتی تورکدا.


خاوەن پێداویستییەکی تایبەت بە تواناکانی هاوڵاتیان سەرسام دەکات | ROJnews\nیەكشەممە, 21 يول 2019 - 07:25\nلە هەڵەبجە خاوەن پێداویستییەکی تایبەت بە تواناکانی خەڵکی سەرسام کردووە و لەڕێگەی تۆڕی کۆمەڵایەتییەوە، خۆی فێری چەند زمانێک و چەندین پرۆگرامی کۆمپیوتەر کردووە، تائێستاش چەند پێشانگایەکی شێوەکاریی و خولێکی کردوەتەوە، بەهرەو تواناکانیشی لە بوارە جیاکاندا خزمەتێکی زۆری شارەکەی کردووە.\nوەک هەر کەسێکی ئاسایی ئەو کەسانەی خاوەن پێداویستی تایبەتن ئەگەر بیانەوێت دەتوانن بەهرەو توانا شاراوەکانیان ئاشکرا بکەن و لەو ڕێگەیەوە خزمەتی گەورە بە کۆمەڵگا و مرۆڤایەتی بکەن، لهۆن، یەکێک لە گەنجە خاوەن پێداویستییە تایبەتەکانی شاری هەڵەبجەیە و بە بەهرەو تواناکانی توانیویەتی خزمەتی زۆر بە شارەکەی بکات، ڕۆژنیوز بەدواداچوونی بۆ چۆنیەتی چیرۆكی سەركەوتنەكانی ژیانی ئەو بەهرەمەندە کردووە.\nلهۆن فەریق، ڕێژەی كەمئەندامییەکەی١٠٠٪ ، هەردوو قاچی لە زکماکییەوە گرفتی هەیە و ناتوانێت وەک کەسی ئاسایی ڕێبکات، بەڵکو لەسەر کورسیی کەمئەندامیی هاتووچۆ دەکات، بەڵام کەمبوونی ئەندامی جەستە کاریگەریی لەسەر کەمکردنەوەی تواناکانی نەکردووە و یەکێکە لە کەسە هەرە دیارەکان لە ئاستی شارەکەی، کە شارەزایی باشیی لە بواری تەکنیکدا هەیە شارەزایی تەواویی هەیە لەزیاتر لە٢٠ بەرنامەی كۆمپیوتەردا،وەك فۆڕمات، پاتەیشن،ئەدۆب فۆتۆشۆپ،بەرنامەكانی ئۆفیس،سینەما فۆردی و چەندین بەرنامەی دیكە.\nلهۆن، لە ماڵەوە زۆربەی كاتەكانی بەفێربوون و پەرەپێدانی پرۆگرامەكانی كۆمپیوتەر لەڕێگەی تۆڕی کۆمەڵایەتیی یوتووبەوە بەسەر دەبات، هەرچەندە خۆشی فەرمانبەرە لەیەكێك لە خوێندنگاکانی هەڵەبجەدا، بەڵام لەوێش ئەو كارانەی پێی سپێردراوە، كاری كۆمپیوتەریین وەك نوسین، چاكکردنی كۆمپیتەر و لەژوورەكەی خۆیدا جێبەجێیان دەكات، جگە لەوەش بەهۆی زیرەكیی و لێهاتوییەوە هەرکەسێک بەخوێندەوار و نەخوێندەوارو گەنجەوە، ڕۆژانە ڕوو لە لای لهۆن دەکەن بۆ پرۆگرامسازیی كۆمپیوتەر، یان چاكکردنی بەرنامە و كۆمپیوتەرەكانیان و بەبێ بەرامبەر خزمەت بە هاوڵاتیان دەکات.\nلهۆن، لە بارەی ژیان و کارەکانییەوە وتی: بەهۆی ئەوەی بەردەوام لەماڵدام لەڕێگەی تۆڕی كۆمەڵایەتی یوتووبەوە فێری تەواوی بەرنامەكانی كۆمپیوتەر،هەروەها زمانی فارسی،عەرەبی ئینگلیزی بووم، ئەوەش وایكردوە خول بۆ گەنجان و خوێندكارانی هەڵەبجە بكەمەوە، هەروەها ئەگەر بشگونجێت، خولی زمان و وێنەكێشانیش دەكەمەوە بۆ ئەو كەسانەی ئارەزوومەندن.\nوتیشی: هێزی مرۆڤەكان لەهەموو شتێك زیاترە بیانویەك نیە تەنها دانیشین، ئێستا تەكنەلۆژیا هەموو شتەكانی هێناوەتە ماڵەكانمانەوە، دەتوانین ئەو هەلە بقۆزینەوە بۆئەوەی پەرە بەخۆمانبدەین و بەرەو پێش بچین.\nئەو خاوەن پێداویستییە تایبەتە دەستێكی ڕەنگینیشی هەیە لەكاری وێنە كێشاندا ولەساڵی٢٠٠٢وە بەشداریی لە٣٠ پێشانگای شێوەکاریی کردووە، کە بەشێکیان تایبەت هی خۆیبوون، ٨ خەڵاتی ڕێزڵێنانیشی وەرگرتووە، بەرنامەشی داناوە بۆ ئەوەی بەشداریی بكات لەپێشانگاكانی تەكنەلۆژیا كە لە هەرێمی كوردستاندا دەكرێنەوەو وتی:"هەرچەندە تاقۆناغی سێی ناوەندیم خوێندووە، بەڵام لەسەرەتای چوونم بۆ خوێندنگا خولیام بۆ وێنەكێشان و كاری هونەری زیاتر بووە تاكو بابەتە زانستییەكان".\nسەبارەت بەو گرفتانەی دێتە ڕێگەی لهۆن وتی: ئەو گرفتانەی ڕۆژانە دێتە ڕێگەم ئەوەیە، خۆم ناتوانم بەتەنها سواری عارەبانەكەم ببم، بەردەوام دایكم و باوكم دەمخنە سەرعارەبانەكە هەرڕۆژێك ئەوان لەماڵ نەبن ناتوانم بچمە دەرەوە،هەروەها ماڵمان لە بازاڕەوە دوو كیلۆمەتر دوورە، ئەوەش گرفتێكی دیكەمە بائاسانی ناتوانم بگەمە بازاڕ، ئەو گرفتانەش وایانكردووە لە كارەكانم سارد ببمەوە.\nلە ماڵی سیاچەمانە پرۆژەیەك بۆ پەرەپێدان و تواناسازیی بۆ گەنجانی هەڵەبجە كردووەتەوە لهۆن فەریق بەڕێوەی دەبات.\nسوبحان فەیروز، بەرپرسی ماڵی كلتوری سیاچەمانە، ئاماژەی بە گرنگیی تواناکانی لهۆن کرد و وتیشی "بەنووسراو لەمانگی٥ی ئەمساڵەوە لەڕێگەی ڕ ێكخراوەكەمانەوە دوو جار داوامان لەوەزیریی كاروباری كۆمەڵایەتی كردوە پێداویستیەكانی لهۆن پڕبكەنەوە، بەڵام تائێستا وەڵام نەدراوینەتەوە".\nهەروەها باخان عەبدولڕەحمان، فێرخوازی كۆمپیتەر و بەشدار لەو خولانەی لهۆن، دەیکاتەوە بەڕۆژنیوزی وت:ماوەی٢٠ڕۆژە بەشدارم لەخولەكانی مامۆستا لهۆندا، خولەکانمان بۆفێربوونی پرۆگرامەكانی كۆمپیتەر، ئەدۆب فۆتۆشۆپ، پرایمەر،بەرنامەكانی ئۆفیس، ئافتەر ئیفێكت بووە و سودێکی باشمان لیبینیوە.


چیرۆكی رفاندن و ئازادكردنی ژنه چالاكوانه ئه‌ڵمانییه‌كه له به‌غدا – Knwe.org\nسەرەکی » دۆسێ » چیرۆكی رفاندن و ئازادكردنی ژنه چالاكوانه ئه‌ڵمانییه‌كه له به‌غدا\nلێکدانه‌وه‌ی جیاوازی بۆ ده‌كرێت\nچیرۆكی رفاندن و ئازادكردنی ژنه چالاكوانه ئه‌ڵمانییه‌كه له به‌غدا\nهێلا مویس ژنه چالاكوانی ئه‌ڵمانی كه له رێكخراوی گۆتێی ئه‌ڵمانی كاریی ده‌كرد، له كاتژمێر هه‌شتی ئێواره‌ی 20ی ته‌مموزی 2020، له‌یه‌ن ژماره‌یه‌ك كه‌سی نه‌ناسراوه‌وه له ناوچه‌ی ئه‌بو نه‌واس له كه‌ڕاده‌ی شاری به‌غدا رفێنرا، دوای چه‌ند رۆژێك له رووداوه‌كه، له‌لایه‌ن وته‌بێژی فه‌رمانده‌ی گشتی هێزه چه‌كداره‌كانی عیراقه‌وه ئازادكردنی راگه‌یه‌ندرا.\nرووداوه‌كه كه سێ رۆژ بووه جێگه‌ی باس و خواسی میدیاكان، لێكدانه‌وه‌ی جیاجیا هه‌ڵده‌گرێت و راوبۆچوونی جیاوازی له‌باره‌وه ده‌خرێته‌ڕوو.\nئاژانسی فرانس پرێس له 21ی ته‌مموزی 2020 بڵاویكرده‌وه«شه‌وی ڕابردوو ژماره‌یه‌ك چه‌كداری نه‌ناسراو هێلا مۆیس به‌ڕێوه‌به‌ری به‌شی كلتوری په‌یمانگه‌ی گۆتێی ئه‌ڵمانییان له شه‌قامی ئه‌بونه‌واس رفاند».\nهیلا میوس له ساڵی 2015ه‌وه له عیراق نیشته‌جێیه و سه‌رپه‌رشتیاری پڕۆژه‌ی پشتیوانی ڕۆشنبیری گه‌نجان كردوووه و «گۆتێ«ش ئه‌و په‌یمانگه كلتوریه ئه‌ڵمانییه‌یه كه 159 نوسینگه‌ی له 98 وڵاتی جیهاندا هه‌یه.\nهه‌ڵوێستی وه‌زاره‌تی ناوخۆی عیراق\nبه‌ڕێوه‌به‌ری ڕاگه‌یاندنی وه‌زاره‌تی ناوخۆی عیراق، ته‌ئكیدی له‌سه‌ر ڕفاندنی ژنه چالاكوانه ئه‌ڵمانییه‌كه كرده‌وه له‌سه‌رله‌ئێواره‌ی 20ی ته‌مموزی 2020، دوای ئه‌وه‌ی له نوسینگه‌كه‌ی له به‌غدا هاتبووه‌ده‌ر.\nلیوا سه‌عد مه‌عن، به‌ڕێوه‌به‌ری ڕاگه‌یاندنی وه‌زاره‌تی ناوخۆی عیراق له 21ی ته‌مموزی 2020 به ئاژانسی ده‌نگوباسی ئه‌ڵمانی (DBI)ی راگه‌یاندبوو:”به‌رده‌وه‌امن له گه‌ڕان و پشكنین بۆ دۆزینه‌وه‌ی چاره‌نوسی هیلا مۆیس ئه‌و ژنه ئه‌ڵمانییه‌ی ونبووه كه به‌رنامه‌یه‌كی هونه‌ری له به‌غدا به‌ڕێوه‌ده‌برد بۆ پشتیوانی له هونه‌رمه‌نده بچوك و لێهاتووه‌كان”.\nبه وته‌ی مه‌عن:”تائێستا هێزه ئه‌منییه‌كان به‌شوێن ئه‌و هاووڵاتییه ئه‌ڵمانیه‌دا ده‌گه‌ڕێن كه دوێنێ شه‌و له یه‌كێك له شه‌قامه‌كانی به‌غدادا دیارنه‌ما”.\nمه‌عن ده‌ڵێت:”بایه‌خێكی ئه‌منی گه‌وره هه‌یه و له‌لایه‌ن عوسمان غانمی وه‌زیری ناوخۆوه فه‌رمان به هه‌موو هێزه ئه‌منییه‌كان كراوه هه‌وڵه‌كانیان بۆ گه‌ڕان به‌شوێنیدا چڕبكه‌نه‌وه”.\nسه‌عد مه‌عن ڕایگه‌یاندبوو كه هێلا هاوكارێكی خۆشه‌ویستی ئه‌وانه و جێگه‌ی ڕێزه له‌لایه‌ن هه‌موانه‌وه و كاری زۆری له‌پێناو عیراقدا كردووه، بۆیه ئه‌ركی سه‌رشانی ئه‌وانه به‌شوێندا بگه‌ڕێن و هێزه ئه‌منییه‌كانیش له شه‌وی ڕابردووه‌وه هه‌وڵه‌كانیان به‌رده‌وامه.\nوته‌بێژی فه‌رمانده‌ی گشتی هێزه چه‌كداره‌كان ڕایده‌گه‌یه‌نێت، دوای ئه‌وه‌ی له‌لایه‌ن ژماره‌یه‌ك چه‌كداره‌وه هێلا میڤیس ژنه چالاكوانی ئه‌ڵمانی له به‌غدا ڕفێنرا، به‌ره‌به‌یانی ئه‌مڕۆ هه‌ینی له‌لایه‌ن هێزه عیراقییه‌كانه‌وه ئازاد كرا.\nدوای 3 رۆژ له رفاندنی، لیوا یه‌حیا ڕه‌سوڵ وته‌بێژی فه‌رمانده‌ی گشتی هێزه چه‌كداره‌كانی عیراق له 24ی ته‌مموزی 2020، له به‌یاننامه‌یه‌كدا رایگه‌یاندبوو»به‌ره‌به‌یانی ئه‌مڕۆ هه‌ینی هێزه عیراقییه‌كان له ئۆپه‌راسیۆنێكدا هێلا مۆیس ژنه چالاكوانی ئه‌ڵمانیان له به‌غدا ئازادكرد».\nبه وته‌ی یه‌حیا ره‌سوڵ»دواتر ورده‌كاری زیاتری ئۆپه‌راسیۆنه‌كه بۆ ده‌زگاكانی ڕاگه‌یاندن و هاووڵاتیان بڵاوده‌كه‌نه‌وه«.\nهه‌ر له‌و چوارچێوه‌یه‌دا ئاژانسی (فرانس پرێس) له 25ی ته‌مموزی 2020 بڵاویكرده‌وه، ئازادكردنی هێلا مۆس، دوای رێكه‌وتن بووه له‌گه‌ڵ گروپێكی چه‌كدار و له‌به‌رانبه‌ر ئازادكردنی تۆمه‌تبارێك بووه كه پێشتر له‌لایه‌ن هێزه ئه‌منییه‌كانه‌وه ده‌ستگیركراوه.\nله 20ی ته‌مموزی 2020، ژماره‌یه‌ك چه‌كداری نه‌ناسراوه‌وه له ناوچه‌ی كه‌ڕاده‌ی به‌غدا هێلا مۆیس كه له بواره‌كانی كلتور و ڕۆشنبیریدا كارده‌كات به‌ڕێوه‌به‌ری به‌شی كلتوری په‌یمانگای “Goethe-Institut Irak”ی ئه‌ڵمانییه له عیراق، رفێنرا.\n«نامه‌یه‌ك بۆ كۆمپانیای سیمنس».\nهه‌ندێك له میدیا عیراقییه‌كان ئاماژه‌یان به زانیاریی سه‌ره‌تایی كردبوو له‌باره‌ی هۆكاریی رفاندنی ژنه چالاكوانه ئه‌ڵمانییه‌كه و رایانگه‌یاندبوو كه هێلا مۆیس به‌ڕێوه‌به‌ری په‌یمانگه‌ی گۆتێی ئه‌ڵمانی له عیراق، له كرده‌وه‌یه‌كی تاوانكاریدا رفێنرا و رفاندنه‌كه‌شی نایه‌ك بووه بۆ كۆمپانیای سیمنسی ئه‌ڵمانی له‌پێناو وازهێنان له پرۆژه‌كانی په‌ره‌پێدانی كاره‌با له عیراق.\nئه‌مه‌ش له‌كاتێكدایه كه پێشتر ئۆڵ دیڵ باڵیۆزی ئه‌ڵمانیا له به‌غدا له 9ی ته‌مموزی 2020 به یه‌كێك له كه‌ناڵه ئاسمانییه‌كانی رایگه‌یاندبوو»ئه‌مریكا ئاسته‌نگ له‌به‌رده‌م كاریی سیمنس له عیراقدا دروستده‌كات.\nهه‌ڵوێستی كه‌تیبه‌كانی حزبوڵڵا\nئه‌بو عه‌لی عه‌سه‌كه‌ری وته‌بێژی كه‌تیبه‌كانی حزبوڵڵای عیراقی، له 21ی ته‌مموزی 2020 رایگه‌یاندبوو»بانده‌كانی كازمی ده‌ستییان له شاردنه‌وه‌ی هێلا مۆیس ژنه چالاكوانی ئه‌ڵمانیین.\nبه‌پێی به‌یاننامه‌یه‌ك كه له‌لایه‌ن عه‌سه‌كه‌رییه‌وه بڵاوكرایه‌وه«شاردنه‌وه‌ی هێلا مۆیس ژنه چالاكوانی ئه‌ڵمانی، جێ په‌نجه‌ی بانده سته‌مكاره‌كانی كازمی پێوه‌دیاره، هۆكاریی ئه‌مه‌ش بۆ هاندانی ڕای گشتی و رۆڵه‌كانی گه‌ڵی عیراقه كه ئه‌و جۆره كارانه به ته‌واوه‌تی ره‌تده‌كه‌نه‌وه كه به هیچ شێوه‌یه‌ك له‌گه‌ڵ نه‌ریتی عه‌ره‌بی ره‌سه‌ندا ناگونجێن».\nبه وته‌ی شاتحاڵه‌كان، هیلا مۆیس پایسكله‌كه‌ی لێده‌خوڕی كاتێك دوو ئۆتۆمبێل نزیكبوونه‌وه لێی و پاشان ناچارییان كرد سواری یه‌كێكیان ببێت.\nئه‌و شاسه‌تحاڵانه ده‌ڵێن، رووداوی رفاندنه‌كه له نزیكه ناوه‌ندێكی پۆلیسه‌وه بووه، یه‌كێك له پۆلیسه‌كانیش رووداوه‌كه‌ی بنیوه، به‌ڵام هیچ هه‌وڵێكی بۆ رزگاركردنی نه‌دا و بێ هه‌ڵوێست بووه.\nعه‌سكه‌ری له‌و ده‌مه‌دا رایگه‌یاندبوو، «ئه‌وان كه‌مێك چاوه‌ڕوان ده‌بن، تا ئازادی ده‌كه‌ن، به‌پێچه‌وانه‌وه ناوی ئه‌نجامده‌رانی بانده‌كه و هه‌ندێك له كاره قێزه‌ونه‌كانیان ئاشكراده‌كات، وه‌ك بۆردومانی مۆنۆمێنتی سه‌ربازی نه‌ناسراو له‌گه‌ڵ ناوی ئه‌و كه‌سه‌ی فه‌رمانی پێكردوون تا ئه‌و كاره چه‌په‌ڵه ئه‌نجام بده‌ن».\nرفاندنی هاووڵاتیانی بیانی\nله‌مساڵدا رووداوه‌كانی رفاندنی هاووڵاتیانی بیانی له عیراق، به‌شێوه‌یه‌كی به‌رچاو ڕوویان له زیادبوون كرد.\nمۆبایله‌كه‌ی مۆیس له سه‌رله‌ئێواره‌ی 20ی ته‌مموزدا له ده‌ره‌وه‌ی خزمه‌تگوزاریی بوو، باڵیۆزخانه‌ی ئه‌ڵمانیاش له‌و ده‌مه‌دا ره‌تیكردبۆوه هه‌ڵوێست له‌باره‌ی كاریی رفاندنه‌كه‌وه بخاته‌ڕوو.\nله سه‌ره‌تای ئه‌مساڵه‌وه، دوو رۆژنامه‌نوسی فه‌ره‌نسایی بۆ ماوه‌ی چه‌ندان رۆژ رفێنران، وێڕای رفاندنی دوو چالاكوانی بواری مافی مرۆڤ كه له دوای دوو مانگ ده‌ستبه‌سه‌ركردن ئازادكران كه به هه‌مان شێوه له‌گه‌ڵ عیراقییه‌كدا له گه‌ڕه‌كی كه‌ڕاده رفێنرابوون.\nله‌و ده‌مه‌ی خۆپیشاندانه‌كانی ناڕه‌زایی له مانگی تشرینی یه‌كه‌می ساڵی رابردووه‌وه ده‌ستیانپێكرد، له‌و ده‌مه‌شه‌وه ده‌یان چالاكوان رووبه‌ڕووی تیرۆر یان رفاندن بوونه‌وه كه تائێستاش ژماره‌یه‌كیان بێسه‌روشوێنن.\nله‌م ماوه‌یه‌ی دواییداهیشام هاشمی توێژه‌ری عیراقی له‌به‌رده‌م ماڵه‌كه‌ی خۆی له به‌غدا تیرۆركرا، ئه‌مه‌ش قۆناغی تیرۆركردنه سیاسییه‌كانی له وڵاتدا وه‌بیرهێنایه‌وه.\nهێلا ژنه چالاكوانه ئه‌ڵمانییه‌كه زۆرجار له گۆڕه‌پانی ته‌حریر و له نزیك «هێڵی به‌رپه‌رچدانه‌وه« ده‌بینرا و پشتیوانی له هیوای لاوانی به‌غدا ده‌كرد و پشتگیریی لێده‌كردن.


پەشێو حەمە ئەمین : سلێمانی نە مەحکومی عەجەمەو نە سوخرەکێشی ئالی عوسمان … – WTARIKURD\nلە شۆڕشدا ئەو پاڵەوانەی زۆرترین شەڕ دەکات ، لە کۆتایی دا کەمترین دەستکەوتی بەردەکەوێت ، ئیستا سلێمانیش ڕێك لەو پاڵەوانە دەچێت ، بە درێژایی مێژووی بزاڤی ڕزگاریخوازی گەلی کوردو وتەواوی شۆڕشە یەك لە دوای یەکەکان ، هە ر لە سەردەمی میرنشینی بابانەوە تاوەك و ڕووخانی ڕژێمی بەعسی فاشیست ، ڕۆڵەکانی ئەم شارە بەو پەڕی دڵنیایی وگیانی خۆنەویستیەوە بەرەو ڕووی دوژمن جەنگاون ولەو پێناوەشدا بە هەزاران قوربانیان داوە و زۆرترین سزاش دراون .\nئیستا سلێمانی نە مەحکومی عەجەمەو نە سوخرە کێشی ئالی عوسمان ، بەڵکوکەوتۆتە ژێرسزای حیزبێك بە ناوی یەکێتی نیشتمانی، کە باوەڕی بەهیچ پڕەنسیپێکی دیموکراسی وبنەماکانی هەڵبژاردن ودەستاو دەست کردنی دەسەڵات نیە ، کە چی خۆیشی بە لیبڕال ترین ودیموکراتی ترین وسوشیال ترین حیزب دەزانێ لە کوردستان ، لە گەڵ ئەوەشدا کەوتۆتە ژێربێ هەڵوێستی ونا ڕوونی سیاسەتی هێزە ئیسلامیەکان .\n١٩ساڵە یەکێتی نیشتمانی ئەو پۆستە بەڕێوە دەبات ، لەم مەجالەدا کۆمەڵێك دەرکەوتەی زۆر خراپ لە ئەنجامی پەێڕەوی سیاسەتەکانی ئەو حیزبەوە لە یەکە ئیداری وئەمنیەکاندا ڕوویانداوە ، لە نێویاندا ڕۆتینیاتی ئیداری وسەرکوت کردنی دەنگە ئازاکان وبەرتەسك کردنەوەی ئازادی ولێدان لە ڕۆژنامە نووسان بوونیان هەبووە .\nئەمانە جگە لە زاڵبوونی هەیمەنەی حیزب بەسەر کاری حکومی ودامەزاراندنی بە تەسکیەو بەحیزبی کردنی دەزگا ئەمنیەکان ودەست تێوەردانە نێو کارووباری دادگاو پەنادان وچاوپۆشی کردن لە گەندەڵ کاران وبە هەدەر دانی سامانی گشتی .\nخەڵکی ئەم شارە کە سەر مەشقی هەموو گۆڕانکاریەکان وهەوێنی هەموو شۆڕشەکانن ، کە چی لەماوەی چەند ساڵی ئیدارە دانیان لە لایەن یەکێتی نیشتمانی کوردستانەوە ، لە چاوشارەکانی ترەوە کەمترین خزمەت کراون .\nلە پاش دەرکەوتنی بزووتنەوەی گۆڕان وبەژداری کردنی لە دوایین هەڵبژاردنی ئەنجومەنی پارێزگاکان ،خەڵکی ئەم شارە ، لە ئەنجامی ئەو ڕق وبێزاریانەی کە پێشتر لە سیستەمی حوکمڕانی ئەو پارێزگایە هەیانبوو، متتمانەیان دایە ئەو بزووتنەوەیەو کردیانە یەکەم هێزی سیاسی لەو پارێزگایە .\nسەرباری هەموو ئەو تێبینیانەی لە سەر پڕۆسەی هەڵبژاردنەکە هەبوون ، بزووتنەوەی گۆڕان نەیتوانی (٥٠+١ی ) کورسیەکانی ئەو ئەنجومەنە بە دەست بێنێت ، بۆیە دەرگای گفتووگۆی لایەنەکان بە ڕووی یەکتردا کرانەوەو، ئەوە ماوەی چوار مانگە دانیشتنەکان بێ ئەنجامن وپۆستی پارێزگار یەك لانەبۆتەوە ، کە هۆکاری یەکەم لە دواکەوتنی ئەم پرسە و نەگەیشتن بە ئەنجامێك ، یەکێتی نیشتمانی کوردستانەو هۆکاری دووەمیش بێ هەڵوێستی پارت ولایەنە ئیسلامیەکانە ، کە چەندین ساڵە لەو پارێزگایەدا بە ڕێکخستنی نهێنی کاردەکەن وزۆربەی ئەندامەکانیان تووشی لێدان وگرتن وتەهدیدو تەشهیر بونەتەوە . لە ئیستاشدا کە دەتوانن دەوری کاریگەریان هەبێت کە چی بێ هەڵوێستن و، وە هەروەهاهە موو ڕاستیەکانیش وەك خۆی دەبینن وکە چی لێی بێ دەنگن .\nلە کۆتاییەکانی ئەم ماوەدا هێزە ئیسلامیەکان بۆ نیشاندانی ڕووی سپی خۆیان وکە مکردنەوەی ئەو فشارانەی لە لایەن شەقام وڕێکخستنەکانیانەوە لە سەریان بوو ، لیستی خزمەتیان درووست کردوو چەند پێشنیازێکیان خستە بەردەم یەکێتی وگۆڕان .\nلە دووا جاردا پێشنیازی دووساڵ بە دووساڵیان کرد بۆ هەردوولا ، لەکاتێکدا ئەمە خۆی لە خۆیدا زوڵمێکی گەورە بوو لە بزووتنەوەی گۆڕان و ئیرادەو دەنگی هاوڵاتیان . بۆیە دووا مۆڵەتیان دایە یەکێتی وگۆڕان کە لەماوەی چەند ڕۆژێکی داهاتوودا گەرهەر کامێکیان بەو پێشنیارە ڕازی نەبن ، ئەوا ئەوان پرسەکە بە قازانجی لایەنەکەی تر یەکلادەکەنەوە .\nسەرەنجام بزووتنەوەی گۆڕان کە یەکەمی ئەو پارێزگایەیەو خاوەنی ١٢ کورسی ئەنجومەنە ، لە پێناو بەرژەوەندی گشتی وکۆتایی هێنان بە چاوەڕوانی هاوڵاتیان ، بە پێشنیارەکە ڕازی بوون ویەکێتی نیشتمانیش بە بیانوو و پاساوی نایاسایی ، کە هیچ پەیوەندیەکی بەو پرسەوە نەبوو داوای دواخستنی دانیشتنەکان ومۆڵەتی زیاتریان کرد .\nبۆیە لێرەدا هێزە ئیسلامیەکان بێ هەڵوێست مانەوەو وەك خۆیان ووتیان نەبوونە خاڵی یەکلاکردنەوەی پرسەکەو بەڵێنەکەیان بە جێ نەگەیاند ، ئیستا ئەوانیش بە هاوسەنگی لە گەڵ یەکێتی داتاوان بارن لە مەڕ ئەو پرسەدا .\nلێرەدا یەکێتی یا دەیەوێت مامەڵە بەکاتەوە بکات و وەك وئیستا پارێزگار لە دەستی خۆیدا بمێنێتەوە ؟ یا ئەوەتا دەستاو دەست کردنی دەسەڵات لە مەبدەئیا نیەو ، ڕێز لە ئیرادەو دەنگی هاوڵاتیان ناگرێت ؟ یا ئەوەتانێ دڵنیایە لەوەی کە چیترهێزە ئیسلامیەکان دژ بە پڕەنسیپەکانی ئەوکارناکەن و سیاسەتەکانی ئەیان قبوڵە .\nبۆیە ئیستا سلێمانی نە مەحکومی عەجەمەو نە سوخرە کێشی ئالی عوسمان\nبەڵکومەحکووم کراوە بە دەستی یەکێتی نیشتمانی وهێزە ئیسلامیەکان .


دوای داعش، تیرۆر سەرھەڵدەداتەوە؟!\n2016-04-11 [12:49 PM]\nنووسین: ئازا حەسیب قەرەداخی\nھێشتا، کە شەڕی جیھانی ئازاد بەگشتی و ھەرێمی کوردستان بەتایبەتی، لەگەڵ داعش بەردەوامە، ئەم پرسیارە ئیلحاحمان لێ دەکات: ئایا پاش تێکشکاندنی داعش لە عێراق و شام، ئەگەری سەرھەڵدانەوەی گرووپی تیرۆریست و توندڕۆی ھاوشێوەی داعش چەندە و چۆنە؟!\n(مەسرور بارزانی) راوێژکاری ئەنجوومەنی ئاسایشی ھەرێمی کوردستان لە دیدارێکیدا لەگەڵ تەلەفزیۆنی Viceی ئەمەریکیدا دەڵێ: ئەگەر کێشەکانی ناوچەکە لە رەگوڕیشەوە چارەسەر نەکرێن، لەوانەیە لە ئایندەدا گرووپی ھاوشێوەی داعش دەربکەوێتەوە.\nئەم پێشبینییە، لەسەر بناغەی تێڕوانین و حیسابکردن بۆ ھۆکارەکانی سەرھەڵدانی کولتوور و رەفتاری توندوتیژی لەم ناوچەیەدا دامەزراوە. ھۆکارەکانیش کۆمەڵایەتی و ئابووری و سیاسی و ئایینی- مەزھەبین.\nلە عێراقدا دوای رووخاندنی رژێمی بەعس، سوننەکان خۆیان خستە پەراوێزی پرۆسەی سیاسییەوە و لاتەریک وەستان و نیازیان بوو بە بەرخودانی میللی "حکوومەت و دەسەڵاتی داگیرکاریی ئەمریکا و ھاوپەیمانەکانی"!! بڕووخێنن و جارێکی دیکە ھەژموونی سیاسی سوننە بونیات بنێنەوە. ئەم شەڕە بووە زەمینەی لەبار بۆ ھاتنی رێکخراوی ئەلقاعیدە و تەحویل بوونی ناوچە سوننەنشینەکان بۆ موڵگەی تیرۆریستان کە دواجار ئەوەندەی لە سوننەکانیان کوشت زۆر زیاتر بوو لەوانەی لە شیعەیان کوشت. بۆیە عەشایەری سوننە لەگەڵ ئەمریکییەکان و حکوومەتی عێراق ھێزی سەحوەیان پێکھێنا و قاعیدەیان لەناوبرد.\nبەڵام چەوسانەوەی شیعە بۆ سوننە و پەراویزخستن و غەدری زۆر لێیان لەلایەن حکوومەتەکەی مالیکییەوە وای کرد رێکخراوی داعش لەناویاندا پەیدا بێت. کەواتە تا حکوومەتێک لە بەغدا بێت "شەراکەت" قبووڵ نەکات و پێی وابێ مادەم شیعە زۆرینەیە و دەبێ حوکمڕان بێ و بەشی ئەوانی دیکە بدات وەکو "بەشدار"، ھۆکار و زەمینەی دروستبوونەوەی توندوتیژی و تیرۆر ھەردەمێنێ.\nتا حکوومەتێک لە بەغدادا بێت لە بری لەشکرێکی نیشتمانی،حەشدی شەعبی لەو ناوچانەی لەدەست داعش ئازاد دەکرێن، باڵادەست بکات و ئەوانیش خەڵکەکەی لەسەر ناسنامە و نەتەوە بکوژن و بچەوسێننەوە و راگوێزن، ئەوا ھۆکار و بیانووی سەرھەڵدانەوەی داعشێک و قاعیدەیەکی دیکە ھەردەمێنێ.\nکە بە پێی داتاکانی وەزارەتی پلاندانانی عێراق، رێژەی ھەژاریی لە عێراقدا " بە بێ ھەرێمی کوردستان" تا کۆتایی ساڵی پار ٣٠%ی تێپەڕاندبێ.\nکە رێژەی بێکاریی"بە بێ ھەرێمی کوردستان" تا کۆتایی پار، ٢٥%ی تێپەڕاندبێ. کە لە وڵاتانی عەرەبیدا ٣٣ ملیۆن کەس لە خوارووی ھێڵی ھەژارییەوە بن.\nکە کوشتن و سەربڕین و راگواستن لەسەر ناسنامە و ناو و مەزھەب پەیڕەوێکی رۆژانە بێ. واتە لە عێراق و ناوچەکەماندا کەرەستەی خاوی کارکردنی کارگەی بەرھەمھێنانی تیرۆر و توندوتیژی ھەر دەمێنێ.\nلە ھەرێمی کوردستانیشدا، سەرەڕای ئەوەی کە بەڵگەکان دەیسەلمێنن تیرۆر بەرھەمێکی کوردستانی نییە و لە دەرەوە بەگشتی و بە تایبەتیش لەو وڵاتانەوە بۆمان رەوانە دەکرێن کە نیشتمانی کوردستانیان داگیرکردووە، بەڵام بە شێوەیەکی رێژەیی کۆمەڵگای ئێمەش بێ بەش نییە لە بەگەڕخستنی ئەو کارگە مەترسیدارە.\nکاتێک حزب و کەسانی ئیسلامەوی دەست لەگەڵ ئەجندای گوماناوی دژی کوردستانیی تێکەڵ دەکەن، واتە دەبنە داینەمۆی جموجوڵی توندڕۆیی دژی میللەتەکەمان.\nکاتێک بانگخوازێک دەڵێ وەرگرتنی ئیقامە لە ئەوروپا و وڵاتانی کافر حەرام و کوفرە. لەسەر ئەو بنەمایەی کە گوایە پێغەمبەر (د.خ) فەرموویەتی: نابێ موسڵمان دراوسێی نەسارە و یەھود، واتە کافران بێ و دەبێ ماڵی موسڵمان ئەوەندە دوور بێ لەوانەوە کە رووناکی ئاگریان نەبینێ، ئەوە ئەم بانگخوازە کولتوور و ھوشیاری دژی ھەموو غەیرە موسڵمانان بڵاودەکاتەوە و دەبێتە ھەڕەشە لەسەر بنەماکانی پێکەوەژیانی ئاشتەوایی کە کۆمەڵگای کوردستانی پێناسراوە و بۆتە شانازی بۆی لە ناوچەکە و جیھاندا.\nکاتێک "مەلا کرێکار" ھاوار دەکات؛ پێویست ناکات ھەموو جارێ بۆ کوشتنی پارتییەک یان یەکێتییەک بگەڕێنەوە بۆ من فەتواتان بدەمێ، بیانکوژن و ئەجرەکەی مسۆگەر بکەن، کەواتە فەتوای کوشتن کراوەیە. خۆ ئەگەر مەلا کرێکار بڵێ ئەوە چەند ساڵ پێشتر وتوومە، دەبێ وەڵام بدرێتەوە کە ئیبن تەیمیە و سەید قوتب و ئەوانی دیکەیش بە ھەزار ساڵ و چەندین ساڵ پێشتر فەتوایان داوە یان لێکدانەوەیان کردووە، بەڵام ئێستا دەقاودەق بەکاردەھێنرێنەوە بۆ شەرعییەت دان بە کوشتن و سەربڕین.\nکاتێک نەورۆز بە جەژنی کافران دادەنرێ و ھاوار بۆ موسڵمانان دەکرێ بەشداری لە ئاھەنگەکانی نەورۆزدا نەکەن، کەواتە مافی ئەوەیشیان دەدرێتێ کە تێکی بدەن و ئەوانەی بەشداری تێدا دەکەن تەکفیر بکەن.\nکاتێک مەلایەک بڵێ لەبەرکردنی پانتۆڵ لەلایەن ئافرەتەوە کوفر و حەرامە، واتە ھانی کولتوور و رەفتاری توندوتیژ دەدات بەرامبەر ژنان.\nکاتێک مەلایەک زانکۆکانی کوردستان بە " رووتکۆ" وەسف دەکات واتە ھانی کولتووری نەخوێندنی ئافرەتان و داخستنی زانکۆکان بە رووی ئافرەتاندا دەدات و لەناو زانکۆشدا کوڕان بە گژ کچاندا دەکات چونکە ئەوە کچەکانن رووت بوونەتەوە.\nتا ئەم ھۆکارانە و سەدانی تریش لە ئارادابن، واتە کارگەی دروستکردنی فیکر و رەفتاری توندوتیژی و تیرۆر ھەر دەمێنێ. شەڕکردن لەگەڵ تیرۆر و توندڕۆیی تەنیا سەربازی و ئەمنی نییە. بەڵکو شەڕێکی کولتووری و ئابووری و سیاسی و کۆمەڵایەتی و پەروەردەییشە. جا کە ئێمە خەریکی بیناکردنی کوردستانێکی سەربەخۆین، کەواتە دەبێ سیاسەت و بەرنامەی شەڕی توندڕۆییمان لەو ھەموو بوارانەدا ھەبێ.\nواتە لە ریشەوە ھۆکارەکانی دروست بوونی تیرۆر ھەڵکێشن. لە سەرچاوەکانیانەوە فیکری توندڕۆیی لەناوببەین. پێکەوەژیان بە گیان بپارێزین. ژنانمان بکەینە بەشێکی راستەقینە و کاریگەر لە مەنزومەی حوکمڕانی و یاسادانان و پێشمەرگە و بەرگری و چەندین ھەنگاوی دیکە بۆ بنەبڕکردنی سەرچاوەکانی گەندەڵی ئیداری و ئابووری بنێین. سیاسەتێکی روونمان ھەبێ بۆ گەشەکردنی ھەمەلایەنە و پێشکەشکردنی خزمەتگوزاری و بەرەنگاربوونەوەی ئەگەرەکانی زیاتر بوونی رێژەی ھەژاری و بیکاری و بەلاڕێدا بردنی پرۆسەی خوێندن و پەروەردە.\nئەم هەواڵە 3514جار خوێندراوەتەوە


قەرەتەپە؛ داعش لە سێ قۆڵەوە هێرشی كردە سەر سوپای عیراق - تۆڕی میدیایی خەڵک\nتیرۆرستانی داعش ئەمشەو لە نزیك گوندی كەشكۆڵی سەر بەشارەدێی قەرەتەپە پەلاماری هێزەكانی سوپای عیراقیاندا و كامێرای حەراری سوپای عیراقی تێكشكاندووە، شەڕیش هێشتا بەردەوامە .\nبەر لە چەند كاتژمێرێك شەڕ لە نێوان سوپای عیراق و تیرۆریستانی داعش دروست بوو و بەردەوامی هەیە و لە گوندی كەشكەوڵی شارەدێی قەرەتەپە كامێرای حەراری سوپای عیراقی تێكشكاندووە.\nهەر ئەمشەو داعش لە سێ لاوە هێرشی كردۆتە سەر سوپای عێراق لە سنوری قەرەتەپە، بەڵام لە لایەن هێزەكانی سوپای عیراقەوە چەكدارانی داعشیان ناچار بەهەڵاتن كردوە و هیچ زیانێكی گیانی لەریزەكانی سوپا نیە.


بەشداری شاندێکی کۆمیتەی نۆروێژی لە خۆپیشاندانێک بەبۆنەی رۆژی جیھانی نا بۆ سێدارە\nرۆژی شەممە ۹ی ئۆکتۆبەر شاندێکی کۆمیتەی نۆروێژی رێکخراوی لاوانی خەباتی کوردستانی ئێران بەشداری کرد لە خۆپیشاندانێک کە بە بۆنەی رۆژی جیهانی نا بۆ سێدارە بەرامبەر پەرلەمانی نۆروێژ لە شاری ئۆسلۆی پایتەختی نۆروێژ رێکخرابوو.شاندەکەی رێکخراوی لاوان پێکهاتبوو لە کاک سارۆ حوسەینی ئەندامی دەستەی بەڕێوەبەری رێکخراوی لاوان و خاتوو کەزیە یوسفی ئەندامی کۆمیتەی نۆروێژی رێکخراوی لاوان.\nدروشمی جۆراوجۆر دژ بە رژێمی ئاخوندی و چەند نمایشێک کە بۆ بە بۆنەی رۆژی جیھانی نا بۆ سێدارە پێشکەش کران بەشێک بوون لە بەرنامەکانی خۆپیشاندانەکە.لە کۆتایی خۆپیشاندانەکە شاندی کۆمیتەی نۆروێژی رێکخراوی لاوان دەست خۆشی و ماندوونەبوونیان پێشکەش بە رێکخەرانی خۆپیشاندانەکە کرد.\nڕێکه‌و 2021-10-10 20:32:41


نویسنده: س.عیلمی‌زاده - ۱۳۸۳/۸/۳٠\nچه‌ند‌ڕۆژی پێش چووینه سه‌ردانی نووستن‌گه‌ی كچانه‌ی خوێندكارانی سه‌وڵاوا و له‌گه‌ڵ ئاوات چه‌ند وێنه‌یه‌كمان له‌گه‌ڵ گرتن:\nنویسنده: س.عیلمی‌زاده - ۱۳۸۳/۸/٢۳\nجه‌ژنی " ره‌مه‌زان " ی موباره‌ك، له هه‌موو موسوڵمانان پیرۆز بێت...<?xml:namespace prefix = o ns = "urn:schemas-microsoft-com:office:office" />\nبه وته‌ی شاره‌داری ناحییه‌ی 1ی ناوچه‌ی12 ی تاران، زۆربه‌ی نزیك به هه‌مووی ئه‌و منداڵانه‌ی به جلی "نارنجی"یه‌وه خه‌ریكی كار و باری شۆردنه‌وه‌ی شار و لابردنی ئه‌شغاڵن، كوردن و له كوردستانه‌وه هاتوون!\n" شێخی " به ئاماژه به‌م حه‌قیقه‌ته كه ته‌مه‌نی ئه‌م منداڵانه خوارتر له 15 ساڵه، وتی: ئه‌وان بۆ سێ نۆره‌ی كار كردن له شه‌و و رۆژێك‌دا، مانگانه 100 هه‌زار تمه‌ن پاره وه‌رئه‌گرن!\nئه‌م هه‌واڵه پێویستی به هیچ " ته‌حلیل " ێك نییه!!! خۆتان بزانن لێره چ خه‌به‌ره!!!\nنویسنده: س.عیلمی‌زاده - ۱۳۸۳/۸/۱٥\nئه‌م داستانه باش‌ترین رێگه‌یه بۆ خه‌واندنی ئه‌و زارۆكانه‌ی كه ته‌نیا به گێڕاندنه‌وه‌ی چیرۆك خه‌ویان لێ‌ئه‌كه‌وێت! جا چ باش‌تره چیرۆكه‌كه كورته‌داستانێكی كوردی بێت!!!<?xml:namespace prefix = o ns = "urn:schemas-microsoft-com:office:office" />\nكه‌روێشكێك له مه‌زرایێك‌دا كیسه‌ڵێك ئه‌بینێ و بۆی ئه‌گێڕێته‌وه:\nئیمشه‌و خه‌وم‌دی و له خه‌و‌ه‌كه‌م‌دا رێوی‌یه‌كم دی كه ئه‌یوت ئیمشه‌و له خه‌وی‌دا گورگێكی دیوه كه چه‌ند شه‌وه خه‌و به كه‌روێشكێكه‌وه ئه‌بینێ كه ئه‌و كه‌روێشكه‌ش شه‌وی پێشوو خه‌وی دیوه په‌پووله‌یێك ملی وشترێكی خوراندووه و له‌و وشتره كه هه‌موو شه‌وێ خه‌و به په‌مه‌دانه‌وه ئه‌بینێ! پرسیویه‌تی:\nئه‌رێ ئه‌م كورده به كوێ گه‌یین؟! كه‌ركووك شاری برایه‌تی!!! چی پێ‌هات؟!!!\nنویسنده: س.عیلمی‌زاده - ۱۳۸۳/۸/۱٢\nنووستن‌گه‌ی شه‌و و رۆژی خوێندن‌گه‌ی كچانه‌ی سه‌وڵاوا و ...<?xml:namespace prefix = o ns = "urn:schemas-microsoft-com:office:office" />\nدوێ‌شه‌و له گه‌ڵ ئاوات كه مودیری خوێندنگه‌ی ناوه‌ندی كچانه‌ی سه‌وڵاوایه چووینه سه‌ردانی ئه‌و كچه خوێندكارانه‌ی كه له نووستن‌گه‌ی شه‌و و رۆژی خوێندن‌گه‌دا ئه‌ژین!\nئه‌م كچانه كه ژماره‌یان 65 كه‌سه به هۆی نه‌بوونی خوێندن‌گه له دێهاته‌كانه‌وه هاتوونه‌ته ئێره كه 44 كه‌سیان وانه‌ی پێش‌زانكۆیی ( ئاخر كلاسێ كه پێش چوون بۆ زانكۆ ئه‌بێ تێپه‌ڕ بێت ) ئه‌گوزه‌رێنن و 21 كه‌سیان خوێندكاری پۆله‌كانی خوارترن!\nئه‌م نووستن‌گه‌یه له 6 ژوور پێكهاتووه كه هه‌ر كامه‌یان 7 له 5 مه‌تر پانتاییانه و له هه‌ر كامه‌یان‌دا 10 تا 12 كه‌س ژیان ئه‌به‌نه سه‌ر! به دیتنی وه‌زعی ناله‌باری ئه‌م شوێنه نه‌فره‌ت لێكراوه له بێ‌ویژدانی كاربه‌ده‌ستانی ئیداره‌ی په‌روه‌رده و فێركردنی سه‌وڵاوا رشانه‌وه‌م هات! بۆ هه‌موو ئه‌م 65 كه‌سه ته‌نیا شێرێكی ئاو بۆ شۆردنه‌وه‌ی كاسه و كه‌وچكیان ته‌رخان كراوه كه له كاتی نان خواردنی هه‌ر ژه‌مه‌یان‌دا ئه‌بێ له سه‌ف‌دا راوه‌ستن تا نۆره‌یان بێت و ئه‌مه چه‌ند كات‌ژمێر ئه‌خایه‌نێت! كاتێ ئه‌مڕۆ به‌یانی له‌گه‌ڵ ئاوات‌دا چووینه دیتنی كاربه‌ده‌ستان بۆ وه‌رگرتنی یارمه‌تی بۆ درووست‌كردنی چه‌ند شێری ئاوی‌تر، تا یه‌كێكیان رازی ئه‌بوو، چواریان په‌شیمان ئه‌بوونه‌وه و ئه‌مه به هۆی فه‌سادی له‌ڕاده‌به‌ده‌ری كارمه‌ندانێكه كه له كێ‌به‌ركێی را و ڕووت‌دا هۆشیارن دوا نه‌كه‌ون!\nشه‌و زۆر خوێندكاری ساڵانی پێشووی خۆمم دی و چه‌ند وێنه‌یه‌كمان پێكه‌وه گرت كه رۆژانی داهاتوو بڵاوی ئه‌كه‌مه‌وه...\nسۆما، ژاڵه، نازه‌نین، فه‌رزانه، سوممه‌یه و ... كه‌سانێ بوون كه هه‌موو به ده‌ستی ئه‌وزاعی ناله‌باره‌وه هه‌ناسه‌یان هه‌ڵ‌ئه‌كێشا! بڕیار وایه دڵ‌ته‌نگییه‌كانیان له قاڵب نووسراوه‌دا لێره‌دا بڵاو بكه‌نه‌وه! بزانم ئه‌م كاره ئه‌كه‌ن یا نه!!!\nنویسنده: س.عیلمی‌زاده - ۱۳۸۳/۸/٥\nبۆ ئاگاداربوون له بار و دۆخی گشتی كۆمه‌ڵ‌گایێك پێویست ناكات كه به شێوه‌یه‌كی فه‌ننی باس له هه‌موو شتێ بكرێت و هێنده نووسراوه‌كه درێژ بێته‌وه كه خوێنه‌ر یا بینه‌ر تاقه‌تی تاق بێت!<?xml:namespace prefix = o ns = "urn:schemas-microsoft-com:office:office" />\nزۆر رووداوی سه‌یر هه‌ن كه له رواڵه‌ت‌دا پێكه‌نین‌دارن و له هه‌مان‌كات‌دا پڕناوه‌رۆكن! و ئه‌توانن به جوانی و له ئه‌و په‌ڕی " ئیجاز "دا زۆر شتمان بۆ ده‌رخه‌ن:\n"مه‌ریوان" له چه‌ند ساڵی رابردوودا به هۆی سنووری بوون و ره‌واجی ساخته‌چی‌گه‌ری زۆر ده‌وڵه‌مه‌ندی نه‌وڕه‌سی پێگه‌یاندووه كه رواڵه‌تی شاریان وه‌كوو چینێكی تازه‌پێ‌گه‌یشتوو و هێشتا برسی ! ( له باری فه‌رهه‌نگی‌یه‌وه ) و هه‌روه‌ها " تازه بوورژوا "! ته‌واو گۆڕاوه و فاسڵه‌ی چینایه‌تییان گه‌یاندووه‌ته ئه‌و په‌ڕی خۆی و لێره‌دا به ناو " فیرعه‌ونییان"! مه‌شهوور بوون! یه‌کێ له‌م كه‌سانه به هۆی پیشه‌ی ساڵانی رابردووی به ... نه‌جاڕ مه‌شهووره! چه‌ند شه‌و له‌مه‌وبه‌ر له ماڵ دۆستێكی مامۆستا دانیشتبووین. منداڵه‌که‌ی كاك سامان كه 5-4 ساڵیه‌تی پاش بیستنی باسی ئێمه له سه‌ر وه‌زعی ناله‌باری مه‌ریوانه‌وه، رووی كرده باوكی و وتی:\nئه‌رێ بابه! ئه‌گه‌ر تۆش رۆژێ ده‌وڵه‌مه‌ند بیت، به جێی مامۆستا سامان پێت ئه‌ڵێن: سامانه نه‌جاڕ!!!\nئه‌وین وای ئه‌زانی له‌قه‌ب و سیفه‌تی نه‌جاڕ ته‌نیا به ده‌وڵه‌مه‌ندانی قه‌به‌وه ئه‌چه‌سپێ!!!


كۆبوونەوەی نێوان سەرۆكی هەرێم و پارتە سیاسییەكانی هەرێمی كوردستان\nكۆبوونەوەی نێوان سەرۆكی هەرێم و پارتە سیاسییەكانی هەرێمی كوردستان\nكۆبوونەوەی نێوان سەرۆكی هەرێم و پارتە سیاسییەكانی هەرێمی كوردستان گەییشتە ئەم بڕیار و ئەنجامانە:\nلە کۆبوونەوەیاندا لەگەڵ سەرۆکی هەرێمی کوردستاندا، پارت و لایەنە سیاسییەکانی هەرێمی کوردستان شەش بڕیار و ئەنجامیان راگەیاند.\nئه‌مڕۆ سێشەممە ٢٦/١/٢٠١٦ لە سەلاحەدین، سەرۆك و سكرتێر و نوێنەری پارتە سیاسییەكانی هەرێمی كوردستان بە مەبەستی گۆڕینەوەی ڕاوبۆچوون لەسەر پرسە هەنوكەییەكانی هەرێمی كوردستان و، گەییشتن بە كۆدەنگی و دۆزینەوەی ڕێگەچارە بۆ گرفتەكان، لەگەڵ (مەسعوود بارزانی) سەرۆكی هەرێمی كوردستاندا كۆ بوونەوە.\nیەكەم: بەشداربووانی كۆبوونەوەكە ستاییشی گیانفیدایی و قوربانیدانی هێزی پێشمەرگەی كوردستانیان لە شەڕی تیرۆریستانی داعش كرد، كە لە بارودۆخێكی سەختدا قارەمانانە بەرگری لە گەل و نیشتیمان دەكەن و پاڵپشتیی تەواوی خۆیان بۆ هێزی پێشمەرگەی كوردستان ڕاگەیاند و، كۆبوونەوەكە بە پێویستی زانی كە تێكڕای لایەنە سیاسییەكان بەرپرسانە مامەڵە لەگەڵ ڕووداو و پێشهاتەكان و بارودۆخی هەستیاری ئێستا بكەن و، لە ئاست بەرپرسیارێتیی مێژوویی خۆیان و متمانەی جەماوەریدا بن.\nدووەم: بەشداربووانی كۆبوونەوەكە پاڵپشتیی خۆیان بۆ پڕۆسەی ڕیفراندۆم ڕاگەیاند و، بە پێویست زانرا كە بۆ سەرخستنی پڕۆسەی ڕیفراندۆم كۆدەنگییەكی نیشتیمانی ساز بدرێت، ئەویش لە ڕێگەی یەكخستنەوەی ناوماڵی كوردستان و پتەوتركردنی متمانەی نێوان لایەنە سیاسییەكان و خەڵكی هەرێمی كوردستان. هەر پەیوەست بەم باسەوە، لایەنە سیاسییەكان ئەوەیان دووپات كردەوە كە پێویستە ئەو دەرفەتە بە خەڵكی كوردستان بدرێت كە ڕای خۆیان لەبارەی چارەنووسی خۆیان بە جیهانییان ڕابگەیێنن.\nسێیەم: كۆبوونەوەكە نیگه‌رانیی خۆی سەبارەت بە دیاردەی كۆچ بۆ هاندەران و قووڵبوونەوەی كێشەكانی خەڵك نیشان دا و، دڵنیایی دایە خەڵكی كوردستان كە بەیەكەوە قەیرانەكان تێدەپەڕێندرێن و لایەنەكان پشتیوانیی تەواوی خۆیان بۆ ناڕەزایەتی و داواكاریی خەڵك ڕاگەیاند و، بە ئاماژەدان بە كورتهێنانی بودجە، داوایان كرد كە هەموو ڕێگەیەك بگیرێتەبەر بۆ چارەسەركردنی كێشەی بێمووچەیی و بۆ ئەم مەبەستەیش پاڵپشتیی خۆیشیان بۆ هەوڵ و ڕێوشوێنەكانی حكوومەت بۆ سیاسەتی دەستپێوەگرتن و كەمكردنەوەی خەرجییەكان و چاكسازی و دۆزینەوەی ڕێگەچارە بۆ گرفتەكان ڕاگەیاند، بە جۆرێك كە ڕێوشوێنەكانی حكوومەت كەمترین گوشار بۆ چینی هەژار و كەمداهات و فەرمانبەران بهێنێت و، كەمكردنەوەی مووچەی فەرمانبەرانیش وەك پاشەكەوت بۆ خودی فەرمانبەران لای حكوومەت بمێنێت و بە هیچ شێوەیەكیش مووچە و مافی فەرمانبەران نەفەوتێت، هەروەها ئەم سیاسەت و ڕێوشوێنانە بەشێوەیەكی گشتی خزمەتی بەدیهاتنی دادپەروەری و نەهێشتنی گرفتە داراییەكان بكات.\nچوارەم: بەشداربووانی كۆبوونەوەكە لەسەر ئەوە هاوڕابوون، كە پێویستە بە سوودوەرگرتن لە ئەزموونەكان هەرچی زووترە پارلەمان كارا بكرێتەوە و زەمینەیش بۆ ئاشتەوایی سیاسی نێوان لایەنەكان خۆش بكرێت، بۆ ئەو مەبەستەیش بڕیار درا، كۆمێتەیەكی تایبەت پێكبهێندرێت كە ئەركەكەی بریتی دەبێت لە زەمینەسازی بۆ كاراكردنەوەی پارلەمان و حكوومەت و چارەسەری پرسی سەرۆكایەتی و سەرخستنی ڕیفراندۆم. هەروەها ئەو كۆمیتەیە لە ماوەی حەفتەیەكدا كارەكانی تەواو دەكات و ئەنجامەكانی دەخاتە بەردەم كۆبوونەوەی داهاتووی پارتە سیاسییەكان لەگەڵ سەرۆكی هەرێمی كوردستان.\nپێنجەم: سەبارەت بە گۆڕانكارییەكانی ناوچەكە، كۆبوونەوەكە جەختی كردەوە كە هەرێمی كوردستان نابێتە بەشێك لە ململانێكانی ناوچەكە و، تەئكیدی لە سەر پاراستنی مافی دیاریكردنی چارەنووس و مافە دیموكراتییەكانی گەلی كوردستان كردەوە.\nشەشەم: كۆبوونەوەكە بە پێویستی زانی كە دیالۆگ و دانوستان لەگەڵ بەغدا بەردەوام بێت لەپێناو گەییشتن بە چارەكردنی كێشەكان.


ناوەڕۆکی کۆبونەوەی مەکگۆرک و سەرکردەی چوار لایەنە سیاسییەکە\nرێکخەری ژوری پەیوەندی دیپلۆماسی بزوتنەوەی گۆڕان، ناوەڕۆکی کۆبونەوەی سەرکردەی چوار لایەنەکە و برێت مەکگۆرک ئاشکرا دەکات و جەخت دەکاتەوە ئەو لایەنانە سورن لەسەر رەتکردنەوەی پرۆسەی هەڵبژاردنەکە و سازش لەسەر دەنگی خەڵک ناکەن.\nد.هۆشیار عومەر عەلی، رێکخەری ژوری پەیوەندییە دیپلۆماسییەکانی بزوتنەوەی گۆڕان و بەشداری کۆبونەوەکە، دوابەدوای کۆبونەوەی برێت مەکگۆرک و سەرکردەی چوار لایەنە سیاسییەکە لە گردی زەرگەتە، بە رۆژنامەنوسان راگەیاند: سەردانەکەی برێت مەکگۆرک نوێنەری تایبەتی سەرۆکی ئەمەریکا لە هاوپەیمانی نێودەوڵەتی دژی داعش و باڵیۆز و کونسوڵی ئەمەریکا لە بەغدا و هەولێر، بۆ بزوتنەوەی گۆڕان و هاوپەیمانی بۆ دیموکراسی و دادپەروەری و کۆمەلی ئیسلامی و یەکگرتوی ئیسلامی، گرنگە و مامەڵەکردنە لەگەڵ ئەو هەڵویستەی ئێمە لە ئاستێکی نێودەوڵەتیدا، ئێمە بە گرنگییەوە لێی دەڕوانین بەتایبەتی هاتنیان بۆ سلێمانی و کۆبونەوەیان لەگەڵ سەرۆک و سەرکردەی ئەو کیانە سیاسییانە.\nوتیشی :" ئەوەی بۆ ئێمە گرنگ بو ئەوەبو کە چوار لایەنەکە یەکڕیزین لە هەڵوێستەکانماندا ئەو ئەنجام و پرۆسەیە رەتدەکەینەوە، ئەم ئەنجامە تەنها تەزویر نییە، بەڵکو گۆڕینی تەواوی ئەنجام و پرۆسەکەیە، ئەم تەزویر کردنە بەم ئاستە باڵایەو و بەوشێوەیە کە رونە لای هاوڵاتیانی کوردستان و دەوڵەتانی دنیاش، دەبێتە هۆی ناسەقامگیری و تێکچونی ئاسایش لەهەرێمی کوردستان و ئەو لایەنانەی ئەم هەنگاوانەیان ناوە بەرپرسیارن و ئێمە ئێستاش سورین لەسەر ئەوەی ئەم ئەنجامە هەڵبوەشێتەوە و سکاڵاشمان کردوە، کە جارێکی دیکە هەڵبژاردن ئەنجامبدرێتەوە".\nد.هۆشیار عومەر، سەبارەت بە هەڵویستی وەفدی باڵای ئەمەریکا، رایگەیاند: ئەوەی بەلای ئەوانەوە گرنگ بو، زۆر بەجدی ئەم هەڵوێستەی ئێمەیان وەرگرتوە، لەگەڵ یۆنامی و یان کۆبیچ نێردەی تایبەتی سکرتێری گشتی نەتەوە یەکگرتوەکان لەعێراق، لەسەر خەتن بۆ ئەوەی بەوردی بەدواداچون بکرێت سکاڵاکان.\nئاماژەی بەوەکرد؛ پرسی بەشداریی کردنی ئەم لایەنە سیاسییانە لەحکومەتی عێراقی، ئەو بڕیارە پەیوەستە بە لایەنەکانەوە و بۆ خۆمان بەجێهێڵدراوە.\nوتیشی :"وەفدی باڵای ئەمەریکا جەختیان لەوەکردەوە کە کۆتایی بێت بە تەزویر و ساختەکاریی و هەڵبژاردنێکی پاک و رێکوپێک بکرێت بەتایبەتی هەڵبژاردنی پەرلەمانی کوردستان، کە بڕیارە لە (30/9) بکرێت، وەفدەکە هەمو پشتیوانییەکی خۆیان دوپاتکردەوە بۆ ئەوەی ئەو هەڵبژاردنە بە سەرکەوتویی ئەنجامبدرێت".\nرێکخەری ژوری پەیوەندییە دیپلۆماسییەکانی بزوتنەوەی گۆڕان رایگەیاند: پێویستە هاوڵاتیانی هەرێمی کوردستان بزانن کە ئێمە سورین لەسەر هەڵوێستەکانمان و بەهیچ شێوەیەک سازش لەسەر دەنگی هاوڵاتیانی کوردستان ناکەین.\nدوانیوەڕۆی ئەمڕۆ، برێت مەکگۆرک نوێنەری تایبەتی سەرۆکی ئەمەریکا لە هاوپەیمانی نێودەوڵەتی دژی داعش، بەیاوەریی باڵیۆزی ئەمەریکا لە بەغدا و کونسوڵی گشتی ئەمەریکا لەهەولێر، سەردانی مەکۆی سەرەکی بزوتنەوەی گۆڕانی کرد لەشاری سلێمانی و لەگەڵ هەریەک لە عومەر سەید عەلی رێکخەری گشتی بزوتنەوەی گۆڕان و عەلی باپیر ئەمیری کۆمەڵی ئیسلامی کوردستان و بەرهەم ساڵح سەرۆکی هاوپەیمانی بۆ دیموکراسی و دادپەروەری و سەڵاحەدین بەهادین ئەمینداری گشتی یەکگرتوی ئیسلامی کوردستان کۆبوەوە بۆ گفتوگۆکردن لەسەر ناڕەزایەتی ئەو لایەنە سیاسیانە لە دەرەنجامی هەڵبژاردنەکان و ئەو تەزویرو ساختەکارییەی کە یەکێتی و پارتی لە هەڵبژاردنەکاندا ئەنجامیانداوە.


لە هەرێم یەكەم ڕۆژی ڕەمەزان دیاریكرا - تۆڕی میدیایی خەڵک\nئەمڕۆ یەک شەممە ١١ ی نیسان ٢٠٢١ بەھەماھەنگی لەگەڵ ليژنە لاوەکیەکانمان لەسەرجەم پارێزگاکانی ھەرێمی کوردستان کۆبۆوە و ڕۆژی سێ شەممە ١٣ی نیسانی ٢٠٢١ وەک یەکەم ڕۆژی مانگی ڕەمەزانی پیرۆز دیاری کرد.\nد. حەسەن موفتی، سەرۆکی ئەنجومەنی باڵای فەتوای کوردستان لەکۆنفڕانسێکی ڕۆژنامەوانیدا ڕایگەیاند، لەسەر دیاری کردنی یەکەمین رۆژی مانگی ڕەمەزانی پیرۆز بەھەماھەنگی لەگەڵ لێژنە لاوەکیەکانمان لەسەرجەم پارێزگاکانی ھەرێمی کوردستان لیژنەی بینین مانگ کۆبۆوە، چاودێری بینینی مانگ کرا و بەپێی بەڵگە شەرعی و زانستیەکان بریار لەسەر دیاری کردنی یەکەمین ڕۆژی مانگی ڕەمەزانی پیرۆز درا، سبەی تەواوکەری مانگی شەعبانە.\nدەشڵێت، “بەپشت بەستن بەبەڵگە شەرعیەکان ڕۆژی سێ شەممە ١٣ی نیسانی ٢٠٢١ وەک یەکەم ڕۆژی مانگی ڕەمەزانی پیرۆز دیاری کرا، پیرۆزبایی لەموسڵمانانی کوردستان و عیراق و جیهان دەکەین”.\nهاوكات، وەقفی سوننەی عێراق بڕیاریدا، سبەینێ تەواوکەری مانگی شەعبانە و رۆژی سێ شەممە 13ی نیسان یەکەم ڕۆژی مانگی ڕەمەزانە.\nئەمە لەكاتێكدایە، كە وەزارەتی ئەوقافی هەرێم بڕیاریدا دەرگای مزگەوتەكان بۆ مانگی ڕەمەزان بە مەرج و ڕێكاری نوێ بكرێنەوە.\nهانی موجتەهیدی بەرهەمی (تەنیایی) بڵاوکردەوە\nلیژنەی بینینی مانگ\nئەوقافی هەرێم یەكەم ڕۆژی جەژن ڕادەگەیەنێت\nخەڵك- وەزارەتی ئەوقاف و كاروباری ئایینی حكومەتی هەرێم ئێوارەی ئەمڕۆ لەڕێگەی لیژننەی بینینی مانگەوە یەكەمین ڕۆژی جەژنی ڕەمەزانی پیرۆز ڕادەگەیەنێت.…\nخەڵك- ئەمڕۆ یەكەم ڕۆژی مانگی ڕەمەزانی پیرۆزە لە هەرێمی كوردستان و وەزارەتی ئەوقاف خشتەی كاتەكانی پارشێو و نوێژ و بەربانگ (ڕۆژوو شكاندن) بڵاودەكاتەوە.…\nخەڵک وەزیری ئەوقاف و کاروباری ئایینی، دەڵێت؛ دەمانەوێت هاووڵاتیان لە مانگی ڕەمەزاندا ڕێکارەکانی خۆپارێزی جێبەجێ بکەن و دوورکەوتنەوەیان هەبێت.…\nپزیشکێک: ئەوانەی ئەم نەخۆشیانەیان هەیە نابێت بە ڕۆژوو بن\n09 نیسان 2021 4.30 pm\nخەڵک- پزیشکێکی پسپۆڕی هەناوی، کە هاوکات بەڕێوەبەری یەکێک لە نەخۆشخانەکانی کۆرۆنایە لە سلێمانی ئاماژە بە چەند…\n19 ئازار 2022 1.00 pm\nخەڵك- وەزارەتی بازرگانی عێراق ئاشكرای دەكات، بڕێكی زۆری برنج گەیشتووە بە دەستیان و بۆ ڕەمەزان بەسەر هاوولاتیاندا…\n25 ئازار 2022 2.00 pm\nخەڵك- هەریەكە لە شانشینی عەرەبی سعودیە و میسر ڕایانگەیاند، كە ڕۆژی شەممە 2-4-2022 دەبێتە یەكەم ڕۆژی مانگی ڕەمەزانی…